Kisah Kepala Saidina Hussain Dipenggal: Apa Yang Berlaku Di Karbala?

Peristiwa Karbala masyhur terdapat di dalam kitab-kitab Tarikh Islam. Sumber-sumber itu kelihatan saling bersamaan antara satu sama lain melainkan beberapa kisah sahaja. Sedangkan jalan kisah itu sejalan antara satu sama lain. Perawi utama yang dipakai di dalam kisah pembvnuhan Sayyidina Hussain adalah Abu Mikhnaf.

Meskipun Abu Mikhnaf adalah seorang perawi Syiah namun sejarawan Sunni masih menerima penceritaan umumnya melainkan beberapa kisah dilihat bertentangan dengan riwayat lebih shahih.  Ketika Yazid sudah menjadi Khalifah Yazid telah menghantar surat kepada gabenor Madinah Al-Walid bin Uqbah yang menceritakan bapanya sudah meninggal dunia dan dia telah menjadi Khalifah.

Surat itu kemudian diselitkan dengan secari kertas sebesar telinga tikus berbunyi ‘”Kemudian mintalah Al-Hussain, Ibn Zubair dan Abdullah bin Umar bai’atnya kepadaku dengan keras dan tidak ada kelunakan dengannya sehingga mereka membai’at wassalam.’’

Dr Yusuf Isy di dalam bukunya Daulah Umawiyah mengkritik sikap Yazid berkenaan surat kecil itu kerana menunjukkan sikap sambil lewa Yazid, mengapa Yazid tidak ingin menulis perkara itu dalam surat yang besar untuk menunjukkan keseriusannya.

Al-Walid bin Utbah kelihatan tidak bersungguh-sungguh dalam melaksanakan arahan Yazid ini. Al-Walid pernah berkata: ‘’Demi Allah, aku tidak ingin membvnuh Al-Hussain sekalipun kerana itu aku boleh mempunyai segala harta dan kerajaan dunia di matahari terbit dan tenggelam di atasnya. Aku tidak akan membvnuh Hussain subhanallah, tidak akan hanya kerana Hussain berkata: ‘Aku tidak membai’at.’’ Demi Allah menurutku seseorang yang menghadap Allah dengan membawa darah al-Hussain pasti timbangan kebaikkannya akan ringan di sisi Allah di hari kiamat.’’ (Tarikh ath-Thabari 6/259). Al-Hussain telah meminta waktu daripada Walid untuk dia membuat keputusan. Lalu al-Hussain telah meninggalkan Madinah menuju Makkah.

Al-Hussain adalah anak kepada Sayyidina Ali dan cucu Rasulullah SAW yang sangat mulia. Rasulullah SAW bersabda:

‘’Sesungguhnya Al-Hasan dan Al-Hussain adalah kesayanganku dari dunia (Hadis Riwayat Imam Bukhari). Baginda juga bersabda ‘’ Al-Hasan dan Al-Hussain adalah sayyid (penghulu) para pemuda ahlul jannah.” (Hadis Riwayat Imam Tirmidzi)

Ketika Al-Hassan menyerahkan kekhalifahannya kepada Muawiyah demi persatuan umat Islam akibat pepercahan yang berlaku diantara Khalifah Ali dan Muawiyah, al-Hussain tidak bersetuju kerana menurutnya mereka berada di atas kebenaran.

Ibn Kathir berkata: ‘’Al-Hussain menyalahkan saudaranya Al-Hasan atas pendapat ini, tetapi beliau tidak mahu menerimanya. Dan kebenaran ada pada Al-Hasan sebagaimana dalil yang akan datang….” (Al-Bidayah Wa Nihayah 8/ 17).

Namun melihat abangnya masih ingin menyerahkan kekuasaan kepada Muawiyah maka Al-Hussain akur akan keinginan abangnya. Al-Hassan telah membai’at Muawiyah juga sebagai Khalifah. Dia tetap berpegang kepada bai’atnya sehingga wafatnya Muawiyah. Kini Hussain berasa berhak untuk membuat keputusannya sendiri sama ada untuk memba’at atau tidak Yazid sebagai Khalifah.

Apakah pandangan Hussain berkenaan Bani Umayyah? Hussain tegas menentang kekuasaan secara monarki yang dilakukan oleh Muawiyah. Menurut Hussain, Muawiyah telah melanggar janjinya kepada al-Hassan iaitu akan menyerahkan urusan pemerintahan ini kepada umat Islam. al-Hussain ingin menegakkan kembali dasar Musyawwarah di dalam urusan pemerintahan umat Islam. Al-Hussain juga memandang Yazid bin Muawiyah tidak layak memegang urusan Umat Islam ini.

Al-Hussain juga apabila berada di Makkah telah mendapat surat-surat daripada penduduk Kufah, Iraq. Penduduk Kufah seperti yang diketahui mereka memang tidak menyukai pemerintahan Bani Umayyah dan mendukung Ali beserta keluarganya telah mengirim surat menyatakan sokongan kepada al-Hussain. Mereka juga menyatakan kesediaan untuk membai’at al-Hussain sebagai pemerintah mereka. Surat-surat yang dihantar oleh penduduk Iraq kepada al-Hussain sangat banyak sehingga mampu memenuhi kandang unta perumpamaanya.

Maka Al-Hussain apabila mengetahui tentang keinginan orang Kufah untuk melindunginya, telah menghantar Muslim bin Aqil untuk melihat melihat apakah mereka benar-benar serius untuk menyokong al-Hussain. Apabila Muslim tiba di Kufah sebanyak 12 ribu orang Kufah telah menyatakan kesediaan untuk membai’at al-Hussain. Maka al-Hussain sudah bersedia untuk menuju ke Kufah. Hussain memaklumkan khabar berita ini serta niat beliau untuk ke Kufah kepada para sahabat serta ahli keluarga beliau bagi mendengar pandangan mereka.

Namun demikian para sahabat terkemuka serta ahli keluarganya seperti ‘Abdullah Ibnu Abbas, Muhammad bin al-Hanafiyah, ‘Abdul Rahman bin Hisyam al-Makhzumi, ‘Abdullah bin Jaafar bin Abi Talib, Abdullah bin Muti’ al-Afdawi, ‘Amru bin Sa’id, ‘Abdullah bin ‘Umar, Abu Sa’id al-Khudri dan lain-lain telah menentang niat al-Hussain tersebut.

Antara sebab mengapa mereka menghalang keberangkatan al-Hussain adalah kerana mereka tidak percaya kemampuan orang Kufah untuk mempertahankan Al-Hussain sehingga menyebabkan al-Hussain boleh dikhianati oleh mereka. Selain itu mereka juga bimbang keluarnya al-Hussain mampu menyebabkan pepercahan Umat Islam sehingga tercetusnya fitnah. Namun al-Hussain tetap dengan pendiriannya untuk tetap berangkat menuju ke Kufah.

Ahli keluarga Hussain Abdullah bin Ja’far telah berjumpa dengan gabenor Makkah iaitu Amr bin Said bin Ash untuk mendapat jaminan keamanan buat al-Hussain. Ibn Ja’far merasakan Al-Hussain menuju ke Iraq kerana takut akan nasibnya di Makkah yang dikuasai oleh Bani Umayyah. Maka Amr bersetuju dengan permintaan Abdullah bin Ja’far dan berkata: ‘’Tulislah surat apa sahaja yang engkau khendaki maka aku akan menandatangi surat tersebut.’’.

Maka Abdullah menulis surat yang berbunyi: ‘’Aku mendengar engkau sedang menuju Iraq dan aku peringatkan engkau daripada perpecahan, aku takut engkau akan binasa, aku telah mengutus Abdullah bin Ja’far dan Yahya bin Said maka datanglah kepadaku bersama mereka berdua, engkau akan mendapat keamanan di sisi ku, aku wajib menjagamu dan melindungimu.’’

Maka Al-Hussain menjawab surat itu: ‘’Sebaik-baik keamanan adalah keamanan Allah dan Allah tidak akan memberi keamanan di hari kiamat kepada orang-orang yang tidak takut padanya di dunia.’’ (Tarikh ath-Thabari 4/292).

Berdasarkan Surat ini jelas al-Hussain hanya mengharapkan perlindungan daripada Allah SWT sahaja dalam menegakkan perkara yang haq baginya. Hussain mempunyai keyakinan untuk menegakkan kembali pemerintahan berdasarkan Al-Quran dan as-Sunnah yang dianggapnya telah diselewengkan oleh orang Bani Umayyah. Orang Kufah juga menyatakan kesediaannya untuk menerima al-Hussain sebagai pemimpin mereka dan meyakini bahawa Al-Hussain akan datang membantu mereka.

Yazid menyedari dia memerlukan kekerasan dalam menghalang dan menakutkan orang Kufah daripada membantu al-Hussain. Kufah pada waktu itu berada di bawah pemerintahan Nu’man bin Basyir seorang sahabat Nabi SAW. Nu’man sangat berlembut dalam menangani isu ini bahkan dia dikenal sebagai orang yang bersimpati dengan Sayyidina Ali dan pendukungnya.

Ada yang mendakwa Nu’man sebenarnya telah mendorong orang Kufah untuk menghantar surat ini kepada Al-Hussain. Yazid kurang berpuas hati dengan prestasi Nu’man ini telah meminta nasihat penasihatnya Sarjun dalam isu ini. Sarjun mencadangkan agar Yazid mengikut sahaja wasiat Muawiyah bin Abu Sufyan untuk memberikan wilayah Kufah kepada gabenor Basrah iaitu Ubaidillah bin Ziyad.

Maka Yazid bersetuju akan nasihat ini dan menjadikan Ubaidillah sebagai penguasa di Basrah dan Iraq. Ubaidillah ini adalah anak kepada Ziyad bin Abihi yang merupakan orang kepercayaan utama Muawiyah bin Abu Sufyan untuk mengurusi wilayah Iraq. Ubaidillah ini jauh lebih keras berbanding bapanya sendiri. Dia seorang yang sangat licik, pengampu, pandai pengadu dombak dan bercita-cita besar.

Dia juga sangat keras dalam meletakkan hukuman kepada pemberontak. Sesungguhnya Ubaidillah ini adalah orang besar dan kepercayaan Yazid sama seperti Muawiyah dan Ziyad bin Abihi. Maka Ubadillah terus menuju ke Kufah dan berlakon sebagai Al-Hussain dengan memakai cadar. Maka masyarakat Kufah menyambut kedatangan orang yang disangka olehnya sebagai al-Hussain dengan berkata: ‘’Selamat datang wahai anak daripada puteri Rasulullah SAW.’’

Namun masyarakat mula sedar bahawa itu adalah Ubaidillah mula membuat kekacauan. Ubaidillah telah memasuki penjabatnya dan mengumpulkan pengawal. Pembesar-pembesar Kufah telah ditangkap dan ada yang dibvnuh. Muslim bin Aqil mengetahui perkara itu bersama pengikutnya sebanyak 4000 ribu orang datang menuju ke istana Ubadillah.

Namun secara tiba-tiba pendokong-pendokong telah ramai meninggalkan Muslim melainkan beberapa orang sahaja. Ubadillah telah berjaya mempergunakan pembesar Kufah yang takut akannya untuk menakut-nakutkan penduduk Kufah sehingga mereka berasa gerun untuk bersama Muslim bin Aqil. Akhirnya pasukan Muslim telah tewas. Muslim sempat lari ke rumah seorang wanita daripada Bani Kindah.

Namun wanita itu mengkhianatinya dan memberitahu Ubaidillah. Ubaidillah menghantar 70 orang tentera untuk menangkap Muslim. Muslim telah ditangkap oleh Ubaidillah dan dibvnuh olehnya. Sebelum dibvnuh Muslim sempat meminta Umar bin Saad bin Abi Waqash untuk memberitahu Hussain agar pulang ke Madinah dan jangan mempercayai orang Kufah yang telah mengkhianatinya.

Kepala Muslim yang dipenggal telah dikirim oleh Ubaidillah kepada Yazid. Yazid bersetuju dengan tindakan Ziyad dan mengahntar surat yang tertulis: ‘’Aku mendapat laporan Hussain bin Ali telah pergi menuju Iraq maka pasangkanlah mata-mata dan pasukan penjaga jalan raya, hati-hatilah terhadap segala kecurigaan akan tetapi janganlah engkau membvnuhnya kecuali orang yang membvnuhmu sahaja.’’ (Tarikh ath-Thabari 4/286).

Dalam perjalanan al-Hussain berjumpa dengan pasukan Ubaidillah yang dihantar berjumlah 1000 pasukan dipimpin oleh Umar bin Saad bin Abi Waqash bersama 4000 pasukan bantuan di Karbala yang berdekatan dengan selatan Baghdad. Al-Hussain mula menyedari akan nasihat Muslim bin Aqil dan melihat desakan Ubadillah bin Ziyad kepadanya untuk membai’at Yazid sehingga mengugut-ugut Umar bin Saad itu menawarkan 3 perkara kepada Umar:

1. Membiarkannya pulang ke Madinah
2. Membiarkannya pergi Ke Syam untuk berjumpa dengan Yazid
3. membiarkan dirinya pergi ke mana-mana perbatasan kaum Muslimin

Umar telah meminta Hussain memberikannya masa untuk memberitahu Ubadillah. Hussain juga ikut dengan rombongan Umar. Ubaidillah apabila mendapat khabar ini hampir sahaja setuju. Namun kemudia dia dihasut oleh seorang lelaki yang bernama Syamr bin Dzul Jausyan yang berkata:

‘’Jika ia dapat keluar daripada daerahmu maka engkau tidak menguasainya padahal engkau lebih kuat darinya maka hal ini menunjukkan kelemahanmu, janganlah engkau beri kedudukan ini. Kerana hal itu merupakan tanda kelemahan dan janganlah engkau beri kedudukan ini kerana hal itu merupakan tanda kelemahan dan menurunkan darjat kamu dalam kekuasaan kamu. Jika engkau menghukumnya maka engkau pemilik hukuman jika tidak maka ampunan terserah padamu.’’ (Tarikh ath-Thabari 4/313).

Yang menariknya berdasarkan Kitab ulama Syiah Mustadrakaat ilm Rijaalil Hadiits (4/220) karya Al-Allamah an-Namizi asy-Syahrudi menyatakan mengenai Syamr bahawa ‘’pada Perang Siffin dia berada di dalam barisan Amirul Mukminin Ali bin Abu Talib.’’

Ubaidillah yang dipengaruhi oleh Syamr telah menetapkan bahawa Al-Hussain berada di bawah keputusannya bukan pilihan yang diberi oleh al-Hussain. Maka dia menulis surat kepada Umar iaitu jika al-Hussain tidak ingin menyerah maka bvnuh sahaja dia. Jika Umar tidak ingin menurut perintah maka Syamr akan menggantinya menjadi ketua pasukan. Umar bimbang akan keselamatannya telah meminta al-Hussain untuk menyerah. Al-Hussain tetap dengan pendirian tidak ingin menyerah kepada Ubaidillah sehingga rombongannya diser4ng oleh tentera Bani Umayyah.

Orang Kufah yang takut tidak menolong al-Hussain yang rombongannya hanya berjumlah 80 orang sahaja bersama orang-orang Hurr (asalnya berada di pihak Bani Umayyah kemudia pergi ke blok Hussain) bahkan ada orang Kufah telah menyertai tentera Bani Umayyah. Maka berlangsunglah peper4ngan tidak seimbang ini. Al-Hussain disertai oleh 32 penunggang kuda dan 40 pejalan kaki.

Al-Hussain telah memberikan panji perang kepada Abbas bin Ali. Anak-anak dan isteri al-Hussain diletakkan di belakangnya dan dinyalakan api sebagai pertahanan kerana bimbang mereka diser4ng daripada belakang bertemu pasukan Umar sangat ramai berjumlah 4000 pasukan yang turut disertai pemimpin Kufah yang khianat. Walaupun berjumlah sedikit pasukan Hussain memiliki semangat juang yang tinggi di dalam mempertahankan diri. Ramai berguguran untuk mempertahankan al-Hussain.

Tentera-tentera Bani Umayyah berasa takut untuk menyentuh Al-Hussain kerana takut menanggung dosa membvnuh cucu Rasulullah SAW. Al-Hussain menunjukkan kepahlawanannya dalam melawan pasukan Bani Umayyah. Syamr risau keadaan itu akan melemahkan pasukan Bani Umayyah telah berteriak menyuruh pasukan membvnuh Al-Hussain.

Akhirnya syahidlah Hussain dalam keadaan menyayat hati dengan badannya ditombak dan kepalanya dipenggal pada tahun 10 Muharram 681M. Sebanyak 72 orang Al-Hussain terbvnuh.  Antaranya ialah anak-anak Ali seperti Abu Bakar, Jaafar, Al-Abbas, Muhammad dan Uthman, anak-anak Al-Hussain iaitu Ali al-Akbar dan Abdullah dan cucu Al-Hassan Abdullah, Al-Qassim dan Abu Bakar serta anak-anak Aqil iaitu Jaafar, Abdullah, Abdurrahman dan Abdullah bin Muslim.

Kepala Al-Hussain telah diberi kepada Ubaidillah. “Aku diberitahu oleh Muhammad bin Husain bin Ibrâhîm, dia mengatakan; aku diberitahu oleh Husain bin Muhammad, kami diberitahu oleh Jarîr dari Muhammad dari Anas bin Mâlik radhiyallahu ‘anhu, dia mengatakan; ‘Kepala Husain dibawa dan didatangkan kepada ‘Ubaidullah bin Ziyâd. Kepala itu ditaruh di bejana. Lalu ‘Ubaidullah bin Ziyâd menusuk-nusuk (dengan pedangnya) seraya berkomentar sedikit tentang ketampanan Husain.

Anas radhiyallahu ‘anhu mengatakan: “Diantara Ahlul-Bait, Husain adalah orang yang paling mirip dengan Rasulullah Shallallahu ‘alaihi wa sallam.’ Saat itu, Husain radhiyallahu ‘anhu disemir rambutnya dengan wasmah (tumbuhan, sejenis pacar yang condong ke warna hitam).’” (Riwayat Imam Al-Bukhari). Ubaidillah telah menghantar ahli keluarga al-Hussain untuk dibawa ke Syam untuk bertemu Yazid di istananya. Diriwayatkan bahawa Yazid berlinang air mata melihat perkara ini dan berkata ‘’Aku telah memerintahkan kamu untuk tidak membvnuh Hussain, Semoga Allah melaknat Ibn Ziyad jika aku bertemu dengannya nescaya aku akan memaafkannya.’’ (Tarikh ath-Thabari 4/352).

Diriwayatkan para isteri Yazid menyambut kedatangan ahli keluarga Hussain dengan kesedihan berkabung. Yazid telah membenarkan mereka pulang ke Madinah. Ada juga berpandangan pada asalnya Yazid bergembira atas pembvnuhan Hussain namun lama kelamaan dia mula rasa bersalah kemudian melayani ahli keluarga Hussain dengan baik. Yazid juga tetap mengekalkan Ubadillah sebagai gabenor Kufah walaupun dia melaknat Ubaidillah.

Dr Yusuf Isy berpandangan Yazid mungkin bersedih namun dalam masa yang sama hatinya tenang kerana musuh besarnya di dalam kekhalifahan telahpun tumpas.

RUJUKAN:

1. Muawiyah bin Abu Sufyan Sakhsiyatahu wa asrahu al-dawlah Sufyaniyyah karya dr. Al-Shalabi (terjemahan Darul Al-Haq)

2. Muawiyah bin Abu Sufyan: Kebenaran di sebalik Fitnah Karya Sahrul Azmi Sidek

3. History Of The Arabs karya Philip K Hitti

4. The Great Arab Conquest: How the Spread Of Islam Change The World We Live In karya Hugh Kennedy.

5. Daulah Umawiyah karya Prof Yusuf al-Isy ( Terjemahan Pustaka Kauthar)

7. Al-Alam al-Islami Fi Ashr al-Umawi karya Prof Abdussyafi (terjemahan Pustaka al-Kautahar)

8. Al-Khilāfāt Al-Siyasiyah Bayna Al-Sahābah karya Dr El-Mochtar al-Syanqiti (Terjemahan Islamic Rennaisance Front)

9. Tarikh Khulafa’ karya Imam Suyuthi

10. Tarikh Ath-Thabari (Terjemahan English oleh SUNY PRESS)

11. The Caliphate Of Banu Umayyah: First Phase by Ibn Kathir

12. Fitnah Al-Kubra Taha Hussain

13. Sejarah Umat Islam karya Hamka

14. Hiqbah Minat Tarikh karya Dr Uthman Al-Khumais (Terjemahan Pustaka Imam Asy-Syafie)

15. The First Muslim karya Asma Asfaruddin


Misteri Pewaris Kesultanan Melaka

Selepas
pelabuhan Melaka dan kotanya jatuh ke tangan Portugis, Sultan Mahmud Syah dan
Sultan Ahmad Syah berundur ke kawasan pedalaman Melaka. Disebabkan kekalahan
yang tidak diduga, pengunduran Sultan dan pembesarnya agak tidak tersusun dan
dilakukan secara tergesa-gesa. Bagi Sultan dan sebahagian kerabat diraja mereka
memilih kawasan Bertam yang terletak dibahagian hulu sungai Melaka untuk
berlindung dan berkumpul. Di Bertam, Sultan kemudiannya membina benteng
pertahanan pertama setelah kekalahan kota Melaka di kawasan bernama Batu
Hampar.

Benteng pertama ini kemudiannya diserang dan dimusnahkan oleh pasukan Portugis pada bulan September 1511. Ekoran kejatuhan benteng Bertam, Sultan Melaka dan pasukannya kembali berundur ke kawasan sekitar Sungai Muar dan memilih lokasi Pagoh untuk membina benteng baru bagi menjadi pangkalan untuk merampas semula kota Melaka. Pemilihan Pagoh mungkin ada kaitan dengan nostalgia Sultan Mahmud Syah ke atas ayahandanya Sultan Alauddin Syah yang dimakamkan disitu. Secara tidak langsung, ia memberi motivasi kepada Sultan dan tentera Melaka untuk terus berjuang menentang pasukan Portugis.

Sultan Mahmud Syah dan anakandanya Sultan Ahmad Syah kemudiannya memperkukuhkan pertahanan di sekitar sungai Muar apabila turut membangunkan kubu Bentayan di kuala sungai. Kubu ini bukan sahaja berguna sebagai pertahanan hadapan, tetapi turut menjadi pengkalan pasukan Melayu berkumpul sebelum menyerang kedudukan askar Portugis di Melaka. Sepanjang tempoh persediaan peperangan, pasukan Melaka telah diselia oleh Laksamana Hang Nadim, anak Laksamana Hang Jebat dan merupakan menantu kepada Laksamana Hang Tuah. Legasi keluarga Laksamana yang cemerlang dalam bidang ketenteraan menjadi taruhan Sultan Mahmud Syah untuk merampas semula pelabuhan dan kota Melaka.

Selain menyediakan persiapan fizikal, Sultan Mahmud Syah sendiri turut melancarkan operasi perisikan. Baginda secara sulit mengumpul maklumat berkaitan Portugis selain mengenal pasti perisik musuh dalam pasukannya. Laporan perisikan mendapati anak saudara Sultan Mahmud Syah Melaka yang juga menjadi Raja Kampar Sumatera membekalkan maklumat penting pasukan Melaka kepada Portugis sehingga menyebabkan kekalahan mereka sebelum ini.

Sebagai tindak balas, Sultan Mahmud Syah telah melancarkan perang saraf ke atas Portugis pada Oktober 1511 dengan mewujudkan persepsi bahawa anak saudara baginda adalah ejen perisikan Melaka yang mengintip kelemahan Portugis. Perang saraf ini berjaya dan akhirnya pihak Portugis yang keliru mengambil risiko mengorbankan anak saudara Sultan Melaka yang selama ini berjasa kepada mereka.

Setelah Portugis menyedari kesilapan mereka, Portugis turut menangkap dan membunuh seorang ejen perisik Sultan Melaka pada 27 Disember 1511. Ejen perisik ini bernama Timutu Raja. Setelah disoal siat, perisik Melaka ini telah dipancung sebelum Affonso d’ Albuquerque meninggalkan Melaka dan kembali ke Goa India. Namun, maklumat yang didapati telah digunakan untuk memusnahkan pengkalan pasukan Melayu Melaka di Bentayan dan juga Pagoh.

Dalam serangan kali ini, pasukan Portugis dengan kekuatan 1300 anggota dan beberapa buah kapal perang telah bertempur di utara muara sungai Muar sebelum menyerang benteng Pagoh di bahagian hulu sungai. Dalam pertempuran ini, Sang Setia telah terbunuh manakala Bendahara Tepok pula meninggal dunia semasa dalam pengunduran ke sungai Serting untuk menyusun pasukan baru di Pahang. Bendahara Tepok yang juga saudara Tun Perak telah dikebumikan di Lubuk Batu sekitar Segamat Johor hari ini.

Setelah kembali menyusun kekuatan di Pahang, Sultan Mahmud Syah Melaka telah pergi ke Bentan sebelum belayar semula ke Muar dan menduduki semula Pagoh dan Bentayan. Setelah kembali menguasai keseluruhan kawasan sungai Muar, Sultan Mahmud Syah kembali menyusun pasukan tenteranya untuk menyerang Portugis di Melaka. Dalam siri serangan kali ini pertama kali, Sultan Mahmud Syah memilih strategi pertempuran laut.

Laksamana Hang Nadim mengetuai pasukan laut Melaka berhadapan dengan pasukan laut Portugis yang diketuai oleh Fernao Peres de Andrea. Setelah dua pasukan ini bertempur di sekitar utara sungai Muar, pasukan tentera Melaka kalah dan Pagoh sekali lagi diserang oleh Portugis untuk kali kedua.

Setelah
pertempuran ini, Sultan Mahmud Syah berundur semula ke Bentan. Di pulau
berkenaan baginda mula mengasaskan sebuah pusat pentadbiran baru bagi Melaka.  Seluruh kawasan seperti Muar, Pagoh, Beruas,
Selangor, Lingga dan Inderagiri ditadbir terus dari istana sultan di Bentan. Bagi
menguruskan pentadbiran Muar yang sibuk dengan aktiviti sosioekonomi, seorang
Syahbandar telah dilantik bagi pihak Sultan Mahmud Syah di Bentan.

Setelah
kemangkatan Sultan Ahmad Syah di Bentan dan digelar Marhum Bukit Batu, Sultan
Mahmud Syah telah melantik Raja Muzaffar Syah sebagai Raja Muda Melaka. Raja
Muzaffar Syah adalah anak baginda dari keturunan Puteri Kelantan. Raja Muda
Muzaffar Syah kemudiannya dikahwinkan dengan anak Permaisuri Melaka Tun Fatimah
yang bernama Tun Terang. Tun Terang adalah anak dari perkahwinan pertama Tun
Fatimah dengan sepupunya Tun Ali. Raja Muda Muzaffar Syah dan Tun Terang
kemudiannya mendapat anak bernama Raja Mansur yang akhirnya menjadi salah
seorang Sultan Perak.

Anak kepada Bendahara Tun Tepok yang dikebumikan di Lubuk Batu Tun Khoja Ahmad dinaikan pangkat dari Tun Pikrama atau Timbalan Bendahara kepada Bendahara Paduka Raja. Beliau kemudiannya menurunkan keturunan bendahara Johor Lama dan kemudian sebahagian keturunannya mengasaskan kesultanan Johor Moden, Pahang Moden dan Terengganu Moden.

Manakala Tun Fatimah sendiri telah selamat melahirkan anak lelaki Sultan Mahmud Syah yang diberi nama Raja Ali. Setelah itu, Raja Ali diberikan gelaran Raja Kecil Besar dan akhirnya ditabalkan sebagai Sultan Muda. Tindakan ini sebagai memenuhi janji Sultan Mahmud Syah untuk merajakan anak lelaki Tun Fatimah sebagai pengganti Sultan Mahmud Syah. Raja Muda Melaka, Sultan Muzaffar Syah kemudiannya berundur ke Perak dan ditabalkan sebagai Sultan Perak. Keturunan baginda turun temurun menjadi pengasas Kesultanan Perak Moden hari ini.

Selepas 1512, banyak peristiwa penting berlaku mencorakan institusi masyarakat Melayu hari ini. Boleh dikatakan hampir semua kesultanan Melayu hari ini bermula dari kalangan anggota kerabat diraja dan pembesar Melaka yang terselamat setelah peristiwa kejatuhan kota Melaka pada 1511. Mereka menyambung tradisi pemerintahan Melayu yang bermula dari era Empayar Melayu Srivijaya dan diubah suai secara berhati-hati untuk menjadi sebuah institusi kesultanan Melayu dalam bentuk yang baharu.

RUJUKAN:


Bagaimana Cendekiawan Islam Melahirkan Ilmu Astronomi?

Beberapa hari ini, laman media sosial kecoh apabila seorang agamawan mendakwa bumi tidak mengelilingi matahari. Bagi pengkaji sejarah, ia mengingatkan mereka kepada dakwaan gereja yang selalu menekankan konsep sama walaupun dibantah ramai cendekiawan Barat seperti Galileo Galilei. Agamawan ini barangkali terlupa konsep bumi beredar mengelilingi matahari merupakan sebahagian daripada sumbangan para cendekiawan Islam terhadap dunia astronomi.

Aktiviti penterjemahan karya-karya ilmu asing bermula sejak era Bani Umayyah. Dan ia mula dipergiatkan semasa era Bani Abbasiyah terutama era pemerintahan Harun al-Rashid dan al-Ma’mun. Salah satu karya yang diterjemahkan ialah Almagest, sebuah kitab astronomi yang dikarang cendekiawan Yunani terkenal, Ptolemy.

Tetapi sebaik mereka melihat kandungan Almagest, ramai menggaru kepala dengan catatan beliau. Sebabnya mudah, Ptolemy bergelut untuk menerangkan bagaimana planet beredar termasuk peredaran bumi.

Sebaik membaca dan menyelidik pengiraan yang dibuat beliau, ahli astronomi Ibnu Yunus berpandangan pengiraan Ptolemy salah. Beliau merasakan hasil pengiraan sebenar bagi perubahan gerakan peredaran bumi ialah satu darjah bagi setiap 70 tahun. Ia amat hampir dengan pengiraan moden hari ini: satu darjah bagi setiap satu abad.

Hal ini masih tidak diketahui di Eropah pada ketika itu. Alasannya mudah, doktrin gereja yang berpandangan bahawa bumi merupakan pusat dunia dan semua objek cakerawala mengelilinginya. Bagaimanapun, doktrin ini dibuktikan palsu oleh para cendekiawan Islam seperti Ibnu Yunus dan Ibnu al-Shatir. Malah, input mereka ini menjadi asas kepada model bumi mengelilingi matahari yang dibangunkan Nicholas Copernicus pada abad ke-16.

Matematik yang amat diperlukan bagi pengiraan rumit astronomi seperti trigonometri dan algebra turut disumbang oleh cendekiawan Islam seperti al-Khwarizmi. Ini diakui sendiri oleh Profesor Jamil Rageb dari Universiti McGill. Dengan melihat semua sumbangan mereka dalam pelbagai bidang termasuk matematik dan astronomi, ia merupakan satu pencapaian yang hebat.

Dunia astronomi juga bertuah kerana perkembangan astronomi dunia Islam turut disokong oleh para pemerintah. Semasa era Khalifah al-Ma’mun, baginda meluluskan projek balai cerap pertama di Baghdad. Sejak itu, setiap wilayah dan kerajaan semasa era Keemasan Islam turut membina balai cerap bagi kegunaan astronomi.

Memandangkan teleskop belum wujud ketika itu, pencerapan objek cakerawala dibuat menggunakan sekstan khas. Sesetengah sekstan boleh mencapai ukuran sebesar 40 meter. Alat ini berguna untuk mengira sudut matahari, pergerakan bintang dan memahami peredaran planet.

Pada tahun 964, data daripada semua pemerhatian Abdul Rahman al-Sufi dibukukan di bawah judul Kitab Suwar al-Kawakib atau Kitab Bintang-Bintang Tetap. Teks beliau dianggap paling menyeluruh dari segi buruj-buruj bintang yang dilihat di langit.

Abdul Rahman al-Sufi juga dianggap orang pertama yang menemui galaksi Andromeda dan Awan Magellan Besar (Large Magellanic Cloud). Kedua-duanya boleh dilihat dengan mata kasar tetapi beliau tidak tahu tentang besarnya impak penemuan ini. Penemuan al-Sufi menjadi asas kepada kerja-kerja ahli astronomi Denmark, Tycho Brahe.

Pembangunan teleskop tidak lengkap jika tidak menyebut sumbangan Ibnu al-Haytham. Ibnu al-Haytham dianggap bapa kepada cahaya kerana memahami cahaya bergerak secara lurus ke mata tetapi tidak keluar. Ini sama sekali berbeza dengan pandangan Ptolemy yang menyatakan mata manusia boleh mengeluarkan cahaya bak lampu suluh dalaman. Hasil kerjanya dalam bidang optik menjadi asas kepada penciptaan kamera dan teleskop.

Tetapi sumbangan Ibnu al-Haytham yang paling penting ialah membangunkan kaedah saintifik. Ini kerana bagi beliau, amat penting bagi setiap teori saintifik disiasat dan diuji berkali-kali bagi memastikan ia tidak boleh dicabar dari segi fakta. Selain itu, Ibnu al-Haytham turut mengingatkan para saintis agar tidak bersikap prejudis atau bias semasa menjalankan kajian mereka.

Satu lagi alat yang membantu perkembangan astronomi semasa Era Keemasan Islam ialah astrolab. Benar, astrolab ialah ciptaan pemikir Yunani Hipparcus tetapi ia ditambahbaik oleh para cendekiawan Islam khususnya golongan Hawa.

Antara individu yang bertanggungjawab menambahbaik astrolab ialah Mariam al-Astrulabi. Beliau merupakan seorang pembuat astrolab wanita pada abad ke-10. Menerusi astrolab yang dihasilkannya, ia membantu ahli-ahli astronomi membuat pengiraan altitud objek-objek cakerawala di langit. Atas jasanya itu, salah satu rantaian asteroid utama dinamakan sempena nama al-Astrulabi oleh ahli astronomi Henry E. Hoyer pada 1990.

Melihat semua sumbangan dunia Islam kepada bidang astronomi hari ini, agak malulah masih ada yang menjaja idea bahawa semua objek cakerawala mengelilingi bumi. Kalau tidak tahu, tanyalah kepada yang arif seperti dianjurkan oleh al-Quran dan as-Sunnah. Berhentilah mengelirukan orang dengan dakwaan sebegini.

RUJUKAN

Stirone, S. (2017, 14 Februari). How Islamic scholarship birthed modern astronomy. Majalah Astronomy.


Al Kisah Saintis Memakan Cencurut

Apabila kita mendengar nama saintis gila, benda pertama yang terpampang di minda kita ialah manusia memakai kot makmal dengan rambut kusut masai. Point bonus sekiranya mukanya seperti Albert Einstein.

Perwatakan mahupun stereotype ini tak menghairankan apabila kita lihat kajian yang telah dibuat oleh ilmuwan ilmuwan terdahulu. Sebagai contoh, eksperimen anjing berkepala dua oleh Vladimir Demikhov dan Marshal yang menelan kultur H. pylori bagi membuktikan ulser perut berpunca daripada bakteria berkenaan.

Dalam kerangka masa lain, kita ada sepasang arkeologis yang menelan cencurut, tanpa sebarang kunyahan, atas nama sains.

Dalam kertas kajian yang ditulis mereka, bertajuk Human Digestive Effects on a Micromammalian Skeleton, Brien Crandall dan Peter Stahl cuba untuk melihat kesan penghadaman terhadap tulang temulang fosil. Dapatan ini mempunyai potensi terhadap bidang arkeologi berkaitan diet manusia. Seperti yang kita sedia maklum, korprolite, fosil tahi adalah dapatan yang amat penting dalam memahami kehidupan silam.

Sekiranya penyelidik ini bernasib baik, kadang kala ada fosil yang tersimpan baik dek keadaan semula jadi yang menghalang pereputan fosil seperti kawasan salju dan paya, sekaligus menyebabkan makanan dalam perut manusia/haiwan masih terjaga baik.

Ia tak diketahui siapa yang memakan cencurut tersebut, tapi yang pasti adalah antara mereka berdua sahaja yang makan haiwan berkenaan. Cencurut yang ditangkap oleh perangkap telah dimasak separuh masak dan kemudiannya ditelan terus tanpa kunyahan. Setelah itu, mereka melihat hasil produk penghadaman mereka (a.k.a tahi) untuk melihat sebarang tindak balas sistem penghadaman manusia terhadap bangkai cencurut.

Caranya adalah dengan mengumpul tahi pemakan sepanjang tiga hari selepas ditelan. Tahi tersebut kemudiannya dicuci dan ditapis bagi mendapat tulang temulang cencurut berkenaan. Apabila disusun kembali, tulang temulang tersebut adalah sepanjang 10.4 cm, sama dengan kepanjangan asal.

Walau bagaimanapun, terdapat beberapa tulang yang telah hilang. Antaranya, sebahagian daripada tulang kaki, 4 gigi geraham dan kesemua tulang jari telah hilang. Tengkorak cencurut berkenaan pula dikatakan mengalami kerosakan. Berkemungkinan besar tulang tulang tersebut telah dilarutkan oleh asid perut dan enzim, lantas menyebabkan kerosakan tersebut.

Disebabkan kegilaan Crandall dan Stahl, mereka telah dianugerahkan Hadiah Nobel pada tahun 2013.

Tak, aku gurau je. Mereka menang Hadiah Ig Nobel bagi bidang arkeologi, anugerah Nobel versi parodi yang mendidik masyarakat melalui kajian yang aneh tapi menarik.

Aku rasa bagus juga mereka ni menang Hadiah Ig Nobel. Aku tahu mereka ni buat benda gila, tapi mereka juga buat aku terfikir sejenak tentang kerumitan proses penghadaman manusia. Memandangkan aku mahu menjadi seorang saintis, aku ada terfikir adakah aku akan menjadi gila seperti mereka?

Aku tak pasti, tapi apabila melihatkan content dan artikel pelik pelik yang aku selalu tulis, boleh jadi kebarangkaliannya sangat tinggi. Ah mampus aku.

RUJUKAN:

Crandall, B. D., & Stahl, P. W. (1995). Human digestive effects on a micromammalian skeleton. Journal of Archaeological Science, 22(6), 789-797.


Hitler Dibangkitkan Semula Dari Kematian Di Afrika!?

Kekalahan demi kekalahan yang ditimpa oleh Nazi ketika Pe Rang Dunia Kedua membuatkan Hitler berputus asa lalu beliau tertekan dan mengambil keputusan untuk menamatkan riwayatnya sendiri.

Kematian si misai pendek ini menjadi perdebatan di dalam para sejarawan. Ada yang mengatakan beliau lari ke Argentina. Malah, tak kurang juga beliau dikatakan lari ke Indonesia. Tak kira apa pun yang berlaku, rekod rasmi menyatakan bahawa beliau telah kembali ke negeri cacing pada tanggal 30 April 1945.

Tapi, baru-baru ini, beliau dikhabarkan hidup semula dan muncul di Afrika, eh macam mana tu?

Baru-baru ini di Namibia, seorang ahli politik bernama Adolph Hitler Uunona baru sahaja memenangi Pemilihan Kaunselor bagi wilayah Ompundja. Walaupun nama beliau sama dengan nama pemimpin Jerman yang membawa ke kancah pe Rang itu, namun Uunona menjelaskan beliau tidak terlintas untuk membawa ideologi N451 ke negara itu.

Malah, Uunona juga tidak pernah berniat untuk menakluk dunia sebagaimana apa yang telah dilakukan oleh sang diktator itu. Menurut Uunona, dua nama awal beliau itu memang diberi oleh bapa beliau bersempena dengan pemimpin Jerman itu.

Ini tidak menghairankan kerana pengaruh Jerman memang agak kuat di Namibia kerana Jerman pernah menj4j4h negara itu pada suatu ketika dahulu. Sewaktu kecil, Uunona menyangka namanya itu sebagai nama yang biasa sahaja.

Tetapi, apabila meningkat dewasa, barulah Uunona menyedari bahawa namanya itu persis nama orang yang mencetuskan p3p3rangan yang paling dasyat di dalam sejarah manusia moden.

Sewaktu hari pengundian, pihak suruhanjaya meletakkan nama Uunona di kotak undi sebagai “Adolph H. Uunona” untuk mengelakkan sensitiviti dalam kalangan rakyat. Tapi sebenarnya, nama itu membawa tuah kepada Uunona setelah beliau berjaya mendapat 1196 undi ataupun 85% dari keseluruhan undi.

Bagi Uunona, beliau tidak berhasrat untuk menukar namanya. Tambahan pula, ahli keluarganya sering memanggil beliau Adolph dan Uunona sentiasa berbangga dengan nama beliau walaupun namanya diinspirasikan daripada manusia paling dibenci di muka bumi.


Apa Yang Membezakan Mazhab Ibadi Dengan Yang Lain?

Mazhab Ibadi ni dikatakan merupakan mazhab Islam yang terawal, muncul seawal separuh pertama abad pertama Hijrah.

Pengikut mazhab ni kini ramai dari Oman, dimana para Al-Ibaadhiyah (الاباضية) ni merupakan fahaman majoriti rakyat mereka. Minoritinya terdapat di Zanzibar, kawasan pantai Timur Afrika, Jabal Nafusah dan Zuwarah di Libya, Pulau Jerba di Tunisia dan Was Mzab di Algeria.

Perbezaan umum Ibadi dengan Ahli Sunnah ialah sikap mereka terhadap para sahabat terutamanya Saidina Uthman setelah 6 tahun pemerintahannya dan juga sikap mereka terhadap Saidina Ali semasa beliau berperang dengan Muawiyah. Ibadi tak bersetuju dengan tindakan yang dilakukan oleh mereka ni.

Dari aspek ibadat dan sunnah Nabi (saw), ibadat yang berkaitan dengan sunnah Rasulullah (saw) jika ia hanya dilakukan sekali dan tidak berulangkali, tak dianggap sebagai sunnah oleh Ibadi, dan menganggap sebagai Rasullah saw mempunyai sebab-sebab lain melakukannya.

Maka perkara perbuatan ibadat seperti itu tak dianggap sebagai sunnah. Contohnya seperti Qunut dalam solat, mengangkat tangan dalam Takbir, mengerakkan jari ketika Tashahud, menyebut Amin semasa membaca Al-Fatihah, menambah ‘Solaat Khiarun Mina Al-Noum” semasa azan subuh. Semua perbuatan ini tak dianggap sunnah.

Apa lagi kepercayaan Ibadi ni?

Kebanyakkan buku mereka menafikan sifat-sifat Allah, dimana pada kebanyakkannya mereka lebih mirip kepada Mu’tazilah didalam menyalah tafsirkan sifat-sifat Tuhan.

Mereka menafikan orang yang beriman dapat melihat Allah di hari Akhirat. Mereka bersependapat dengan Khawarij mengatakan Al-Quran dicipta bukan diturunkan.

Mereka juga mentafsirkan beberapa perkara yang kena mengenai dengan akhirat dan menafikan yang ianya benar, seperti Mizan dan Sirat. Namun pada mereka sirat ialah pengertian jalan Islam yang lurus, dan bukannya titian sirat.

Pada Ibadi, mereka yang berdosa akan dimasukkan ke dalam neraka selama-lamanya, maka ini bersamaan dan dipersetuju oleh Khawarij dan Mu’tazilah yang mengatakan bahawa orang yang berdosa akan kekal di neraka selama-lamanya.

Mereka juga menafikan wujud syafaat bagi mereka dikalangan mempercayai Tauhid jika mereka melakukan dosa besar. Bagi mereka, tiada syafaat yang boleh melepaskan mereka dari neraka.

Oleh: Azizul Farhan

Nak tahu lebih lanjut berkenaan sejarah Islam? Dapatkan KITAB TAMADUN ISLAM. Cepat borong di: bit.ly/ktislam


Apa Gunanya Appendiks Kalau Boleh Dibuang?

Manusia memang unik. Purata ketinggian manusia dalam lingkungan 180 sentimeter sahaja. Tetapi usus kecil manusia boleh mencecah 600 sentimeter, berselirat dalam perut dengan diameter hampir satu inci.

Bahagian usus ini diperbuat daripada tisu yang berperanan untuk menyerap zat daripada makanan dan minuman.

Usus besar pula menyerap cecair dalam makanan, hingga menjadi naj.is yang merangsangkan “rasa” untuk membuang (Hoffman, 2019). Berzaman-zaman lamanya, inilah fitrah dalam manusia.

Dalam bahagian usus besar, ada satu bahagian yang berbentuk tiub iaitu appendiks. Panjang appendiks hanya 8.89 sentimenter sahaja. Tetapi appendiks amat berbeza jika dibandingkan dengan usus.

Sementara usus membawa ke bahagian lain (rektum misalnya), appendiks pula “jalan ma.ti” yang saintis sendiri masih keliru tentang fungsinya.

Charles Darwin menyingkap fungsi evolusi dalam perspektif evolusi: appendiks ialah organ yang diwarisi manusia melalui proses evolusi.

Nenek moyang manusia dulu katanya makan daun – dan appendiks menjadi alat untuk mencernakan makanan tersebut. Jadi sekarang, menurut Darwin, appendiks ialah organ tidak bergua lagi (Choi, 2009).

Pendapat saintifik daripada pemikir abad ke-19 tidak seharusnya menjadi rujukan mutlak hari ini. Appendiks sebenarnya mempunyai fungsi tersendiri yang mungkin orang ramai terlepas pandang.

Seorang saintis bernama William Parker daripada bahagian perubatan Universiti Duke telah menjalankan kajian yang terperinci tentang appendiks. Dan beliau mengenal pasti yang appendiks mungkin berfungsi sebagai “tempat perlindungan”.

Begini. Seorang manusia tidak boleh hidup tanpa makanan dan minuman. Kedua-dua keperluan asas ini selalunya menyumbang zat pada badan.

Tetapi kadangkala mereka membawa “bagasi” tidak sepatutnya iaitu bak.teria, para.sit atau virus. Tubuh badan jatuh sa.kit kerana sistem imunisasi menjadi aktif untuk menyingkirkan semua unsur asing ini.

Dalam proses ini, bak.teria baik yang mencernakan makanan turut disingkirkan sekali. Jadi bak.teria baik ini berkerumun dalam appendiks. Apabila badan sudah sembuh, mereka keluar untuk mencernakan makanan (Bollinger, et al., 2007).

Menurut seorang pakar biologi daripada Universiti Midwestern, appendiks diperbuat daripada tisu “lymphoid. Tisu jenis ini berupaya untuk menghasilkan sel dar.ah putih untuk mela.wan kuman dalam makanan atau minuman.

Gambaran yang mudah: appendiks mungkin menjadi “pintu belakang” untuk sistem imunisasi masuk dan tunggu kedatangan mµsµh yang mence.rob.ohi melalui “pintu depan” (mulut).

Peranan Imunisasi Dalam Badan

Konsep evolusi amat menarik jika diulas. Namun untuk memahaminya, semua perlu berfikiran terbuka. Jangan kerana perkataannya, terus fikir “manusia berasal daripada beruk”. Sebenarnya Charles Darwin sendiri tidak pernah menyatakan sedemikian.

Tiada siapa dalam kalangan Darwinis berpegang yang manusia berevolusi terus daripada beruk. Persepsi ini hanya ditabur golongan anti-Darwinisme, tanpa sebarang asas kebenaran.

Evolusi ialah suatu proses yang memakan masa sangat lama, melalui beberapa peringkatbeza. Darwin berhujah tentang peranan appendiks semasa manusia silam makan daun. Jadi sekarang ia hanya warisan tanpa fungsi.

Kajian Universiti Duke mengupas tentang appendiks dalam topik evolusi. Saintis-saintis berkenaan mengkaji sejauh 80 juta tahun dahulu, dan appendiks dikenal pasti dalam 32 haiwan berspesis mamalia yang lain seperti landak, koala dan wombat antaranya.

Semua spesis ini memakan daun hingga hari ini. Tetapi saintis tidak dapat menemui sebarang bukti “peranan” appendiks dalam kalangan herbivor ini. Mereka hanya menemui sumbangan appendiks pada sistem imunisasi sahaja. Selama ini, appendiks bantu meningkatkan kualiti kesihatan tubuh badan.

Hari ini manusia mungkin bergantung pada anugerah sains yang berjaya menghasilkan ubat dan vaksin untuk merawat dan mencegah sesuatu peny.akit. Namun dulu, manusia sangat bergantung pada imuniti sendiri.

Dan setiap hari, ada saja bak.teria, parasit dan virus yang masuk dalam badan (melalui makanan atau minuman).

Tanpa appendiks, manusia silam tidak mampu mela.wan penya.kit. Entahnya manusia boleh pµpµs andainya appendiks “hilang” sekitar 200,000 tahun dahulu.

Bercakap tentang “hilang” pula, hari ini ramai dalam kalangan manusia hidup tanpa appendiks. Ini satu masalah dengan appendiks, mudah dijang.kiti peny.akit (menyebabkan appendicitis) yang memerlukan pembed.ahan (dipanggil appendectomy).

Seperti yang diceritakan, appendectomy tidak menjejaskan tahap kesihatan badan kerana ubat-ubatan moden yang jauh lebih menjaminkan. Jadi pihak doktor amat mengetahui jika terpaksa dibuang atau boleh dirawat (Schröder, 2015).

RUJUKAN:

Bollinger, R.R., et al. (2007, Disember 21). Biofilms in the large bowel suggest an apparent function of the human vermiform appendix. Journal of Theoretical Biology. 249 (4): 826-831.

Choi, C.Q. (2019, Ogos 24). The Appendix: Useful and in Fact Promising. Live Science.

Hoffman, M. (2019, Mei 18). Picture of the Intestines. Web MD.

Shröder, M.O. (2015, Ogos 25). Should I Have My Appendix Removed? Health US News.


Siapa Perdana Menteri Baru Jepun?

Peletakan jawatan Shinzo Abe telah membuka jendela baru dalam politik Jepun yang sudah biasa bertukar-tukar kerajaan. Dalam sejarah Jepun, hanya Abe saja bertahan paling lama sebagai Perdana Menteri.

Itu pun lapan tahun sahaja, sebelum terpaksa berundur akibat radang dalam perut. Jadi parti pemerintah Jepun perlu memilih pemimpin baru.

Walaupun kelihatan bersatu padu, politik Jepun sebenarnya berkabilah terutamanya dalam kalangan pemerintah. Ini mungkin kerana Liberal Democratic adalah sebuah parti yang dibentuk daripada beberapa parti haluan kanan dulu. Jadi masing-masing ada puaknya.

Sepanjang pemerintahan, Abe banyak bergantung pada Fumio Kishida yang menjadi Menteri Luar Negeri (2012-2017).

Pada tahun 2018, Kishida ingin bertanding untuk menjadi presiden parti. Hasrat ini terbantut kerana pujukan Abe yang mahu diganti Kishida kelak.

Masa berundur pun tiba. Namun Abe diganti Yoshihide Suga dalam sebuah situasi yang mana Taro Aso berkata “Kishida tidak sesuai untuk urus masalah COVID-19”. Namun Suga hilang populariti dalam masa beberapa bulan kerana COVID-19.

Penganjuran Olimpik 2020 turut membawa kritikan pedas terhadap Suga (Asahi Shimbun, 2021).

Suga menerima hakikat selepas pilihan raya datuk bandar di Yokohama. Calon yang disokong Suga kalah begitu teruk, sampai semua orang tahu: Suga takkan menang pilihan raya umum nanti.

Pada hari pertama, Suga disokong bancian sebanyak 74 peratus yang menjunam ke paras 28 peratus. Maka Suga pun meletakkan jawatan, selepas hilang sokongan Shinzo Abe dan Taro Aso.

Kebangkitan Pengganti Sebenar Shinzo Abe

Fumio Kishida sudah masuk dalam gelanggang politik bermula 18 Julai 1993, mewakili sebuah daerah dalam bandar Hiroshima.

Asal-usul ini membawa nilai yang sangat penting untuk Kishida. Walaupun menyokong teknologi jana kuasa nuklear, beliau amat tegas dalam menggalakkan pelaksanaan Perjanjian Pengawalan Senjata Nuklear (NPT) secara berterusan.

Pada tahun 2017, beliau membawa suara kerajaan Shinzo Abe ke Beijing. China digesa memberi tekanan supaya Korea Utara berhenti menghasilkan senjata nuklear (Yamaguchi, 2017).

Kapasiti Kishida sebagai Menteri Luar Negeri memberi peluang sangat luas untuk menimba pengalaman. Imej Jepun di mata dunia sudah dikimpal Kishida. Jadi sepatutnya, beliau mudah jalan terus sebagai pemimpin.

Walau bagaimanapun, rakyat Jepun lebih mengutamakan isu-isu semasa dalam negara. Sekarang ini Jepun berdepan dengan masalah ekonomi yang berterusan.

Dari segi sosial pula, populasi Jepun semakin tua dengan kadar kesuburan rakyat tidak memberangsangkan. Kishida berpendapat bahawa Jepun perlu sebuah sistem ekonomi kapitalisme yang bersesuaian untuk menyelesaikan masalah-masalah ini.

Pendekatan neoliberalisme telah melebarkan jurang ekonomi dalam masyarakat. Perkara ini berlaku kerana jurang pendapatan antara rakyat pun semakin jauh antara satu sama lain.

Jika berterusan, orang kaya akan menjadi terlalu kaya; orang miskin pula kekal miskin. Imbangan kekayaan adalah penting untuk menjaminkan kesejahteraan sosial. Memandangkan Liberal Democratic lama memegang tampuk kerajaan, Kishida berdepan dengan realiti pahit: kalau tersilap langkah, boleh kalah balik.

Sejujurnya, jurang ekonomi merupakan masalah utama dalam setiap ekonomi kapitalis yang menggunakan kaedah neoliberal. Malaysia terdahulu menswastakan banyak syarikat dan mengurangkan kebergantungan ekonomi pada kerajaan.

Dr Mahathir Mohamad cuba menggunakan kaedah sama selepas mengambil alih daripada Najib Razak. Rakyat nampak fenonema jual, jual dan jual… yang sebenarnya adalah unsur nyata pada ideologi neoliberalisme dipegang beliau.

Dasar Pandang Ke Jepun nampaknya berkesan secara tidak langsung. Seperti Jepun, Malaysia sedang menghadapi masalah jurang sosioekonomi.

RUJUKAN:

Asahi Shimbun. (2021, Ogos 9). Survey: Olympic support up, but Cabinet approval rate drops to 28%.

Yamaguchi, M. (2017, Mei 30). Japan urges China to do more to pressure North Korea. AP News.


Asal-Usul Tarian Singa

Tarian Singa (舞狮, wǔshī) adalah tarian tradisi dalam kebudayaan Cina dan kebudayaan kaum Asia lain yang mana ia adalah tarian meniru pergerakan singa dengan memakai kostum sebagai pembawa tuah. Tarian Singa dipersembahkan sempena perayaan tahun baru Cina dan festival kaum Cina lain. Tarian ini juga dipersembahkan sempena peristiwa pembukaan bisnes baharu, sambutan istimewa, perkahwinan atau menyambut tetamu khas mengikut tradisi masyarakat Cina.

Ada 2 jenis Tarian Singa yang utama: Singa Utara dan Singa Selatan. Kedua-dua tarian berasal dari China namun di seluruh dunia dan Asia Tenggara khasnya, Tarian Singa Selatan lebih dikenali kerana diaspora masyarakat China selatan akibat sejarah yang panjang berhubung dengan Asia Tenggara. Selain kedua-dua jenis tarian ini, ada tarian versi lain ditemui di Jepun, Korea, Tibet dan Vietnam. Tarian Singa juga wujud dalam kebudayaan Melayu Indonesia khasnya Bali, tetapi tariannya agak berlainan dengan yang asal dan dinamakan sebagai Singa Barong.

Sebenarnya tarian dengan melakonkan watak haiwan telah lama bertapak di China sejak zaman silam dengan catatan dari teks Shujing berusia 2,000 tahun, berkenaan tarian memakai topeng dan berkelakuan sebagai haiwan buas dan burung lagenda terkenal seluruh dunia akan kelahiran semula, Pheonix. Dalam sumber dinasti Qing, tarian ini dipersembahkan sebagai upacara menghalau hantu dengan memakai topeng berbulu beruang. Manakala dinasti Han pula mencatatkan pendomin (pelakon bisu) menari dengan berwatakan sebagai ikan, naga dan phoenix.

Tarian Singa berasal dari luar China seperti Empayar Parsi dan diperkenalkan pada kurun ke-3 Masihi. Menurut Laurence Picken iaitu pakar kaji muzik tradisional, perkataan singa yang berbunyi shi (獅) berasal dari kata pinjaman dari Parsi iaitu šer. Penggunaan kata shizi yang juga bermaksud singa pertama kali diguna pada zaman dinasti Han ketika menjalin hubungan dengan Asia Tengah dan kerajaan Parsi, di mana wakil Parsi membawa seekor singa masuk ke China. Penyerapan Tarian Singa dalam masyarakat berlaku di zaman dinasti Tang, sehingga para penyair dan penulis mengenali Tarian Singa sebagai tarian asing. Dalam teks Utara Wei bertajuk Description of Buddhist Tempels in Luoyang, upacara keramaian yang membawa patung Buddha dipimpin oleh para penari Tarian Singa bagi menghalau semangat jahat. Di sini dapat dilihat bahawa Tarian Singa telah diserap masuk dalam keagamaan Buddhism.

Banyak versi Tarian Singa sejak diperkenalkan dan dipopularkan di zaman dinasti Tang. Antaranya adalah, Tarian Singa yang dijelaskan oleh Bai Juyi, penyair yang menulis puisi “Western Liang Arts” (西凉伎), di mana tarian dipersembahkan oleh dua orang penari Hu (bermaksud bukan orang Han dan dari Asia Tengah) yang memakai kostum singa yang kepalanya diperbuat dari kayu, ekor dari sutera, dan badan yang berbulu. Mata singa disadur emas dan giginya dicat perak, bersama telinga yang boleh digerakkan seperti kostum Tarian Singa kini. Pada abad ke-8 Masihi, Tarian Singa ini tiba di Jepun. Sejak zaman dinasti Song, Tarian Singa biasa dipersembahkan semasa festival dan dikenali sebagai Tarian Singa Utara di zaman dinasti Song Selatan.

Tarian Singa Selatan kemudian dikembangkan di selatan China dari daerah Guangdong. Ada beberapa kisah mengaitkan asal-usul tarian singa ini. Antaranya, tarian singa ini asalnya adalah tarian festival dari penduduk kampung atas kejayaan mereka menghalau makhluk mistik bernama Nian. Kisah lain adalah Maharaja Qianlong bermimpi tentang makhluk pembawa tuah sepanjang pengembaraan ke selatan China, kemudian baginda mengarahkan orangnya untuk mincipta kostum seperti dalam mimpinya dan gunakannya dalam festival akan datang.

Kini, ada 7 jenis Tarian Singa di seluruh Asia, iaitu:

Tarian Singa Utara

Tarian ini dipersembahan dengan tarian berpasangan. Topeng kepala singa diperbuat dari kayu dan dicat emas, memakai kostum badan singa yang berbulu jingga-kekuningan, dan reben merah diikat pada kepala singa, simbolik kepada singa jantan manakala reben hijau simbolik kepada singa betina.

Penari tarian Singa Utara perlu perwatakan seperti Fu Dogs atau singa penjaga istana dalam mitos diraja. Penari juga perlu mahir dalam akrobatik, ada stunt dan mahir mengimbang di atas bola gergasi. Tarian ini biasanya dipersembahkan sebagai satu keluarga. Ada pasangan ‘singa dewasa’ bersama sepasang ‘anak singa’. Para penari singa akan dipimpin oleh seorang penari yang berwatakan sebagai ‘pewira’ dengan memegang objek sfera.

Daerah China yang mengamalkan tarian ini adalah Hebei dan Ningbo. Ada pelbagai persembahan tarian Singa Utara seperti Tower Lion Dance di mana para penari singa akan memanjat menara yang dibina menggunakan kayu.

Tarian Singa Selatan

Tarian yang dinamakan juga sebagai tarian Singa Kantonis berasal dari Guangdong. Inilah tarian yang wujud dan diamalkan dalam kalangan masyarakat Cina di Malaysia. Kostum singa Selatan mempunyai tanduk tunggal, seolah-olah menyerupai makhluk mitos kebudayaan Cina bernama Nian. Kepala singa biasanya, secara tradisi diperbuat menggunakan papier-mâché menutupi rangka bamboo membentuk kepala singa, dicat dan dihias menggunakan bulu. Badan singa pula diperbuat dengan kain tahan lasak dihiasi bulu.

Kini, rangka kepala singa diperbuat dari aluminium menggantikan bamboo. Malah perhiasan kostum tarian singa kini lebih menyerlah dengan menambah perhiasan kertas dan sticker pantulan. Ada pelbagai jenis tarian singa ini namun yang paling utama ada dua jenis tarian: gaya Fo Shan dan He Shan. Perhiasan pada kostum singa juga berbeza mengikut gaya tarian.

Tarian Singa Vietnam

Orang Vietnam mengenali Tarian Singa sebagai Tarian Unicorn (múa lân). Tarian Singa Vietnam sememangnya banyak pengaruh dari Tarian Singa Selatan namun ditambah dengan unsur budaya tempatan. Tarian ini biasanya dipersembahkan dalam festival tradisi seperti Tahun Baru Vietnam dan festival pertengahan musim luruh. Tarian unicorn juga dipersembahkan bersama teman penari bernama Ông Địa atau semangat Bumi, digambarkan sebagai lelaki perut besar, botak, punya senyuman melebar dan memegang kipas daun.

Menurut kepercayaan, semangat baik mempunyai kuasa untuk menyeru unicorn yang membawa tuah. Sepanjang tarian berlangsung, semangat baik meluaskan kawasan di hadapannya bagi memberi laluan kepada unicorn. Kehadiran Ông Địa dalam tarian menambahkan lagi keceriaan dalam festival tarian Unicorn.

Tarian Singa Jepun

Jepun mengenali tarian singa sebagai shishi-mai (獅子舞). Ia diperkenalkan sejak dinasti Tang dan menjadikan tarian singa sebagai persembahan untuk sambutan kelahiran Buddha. Tarian singa pertama dipersembahkan di Jepun direkodkan pada tahun 752 di Nara. Tarian ini biasa dipersembahkan semasa tahun baru bagi membawa tuah dan menghalau semangat jahat. Persembahan yang diiringi muzik seruling dan dram, penari tarian singa akan datang dan mengigit kepala seseorang sebagai cara memberi tuah kepada orang yang digigit. Di Okinawa, wujud tarian singa namun ia berkait dengan lagenda makhluk Shisha. Tarian, kostum, dan perwatakan berbeza dengan watak Shishi di tanah besar.

Ada 9000 jenis tarian singa Jepun di seluruh negara mengikut budaya daerah masing-masing. Dalam festival ajaran Shinto, tarian singa dipersembahkan kerana ia sebahagian dari tarian Kagura. Kostum singa Jepun diperbuat dari kayu, kepala yang dikilatkan bernama shishi-gashira. Tarian ini boleh dilakukan perseorangan atau berduet. Tarian perseorangan biasa dipersembahkan di Timur Jepun. Dalam perhiasan kepala singa, ia berbeza mengikut budaya daerah. Kepala yang bertanduk digambarkan sebagai rusa (shika). Shishi yang ditulis dengan karakter Kanji berbeza di atas kepala boleh bermaksud raksasa, rusa atau khinzir hutan, asalkan kata shishi tidak lari dari maknanya iaitu haiwan berkaki empat.

Tarian Singa Korea

Di Korea, tarian singa dipanggil sebagai “Sanye”, direkodkan dalam teks sejarah Samguk Sagi , salah satu puisi dari kerajaan Silla yang ditulis oleh Choe Chiwon. Kata Sanye juga pernah direkodkan oleh Raja Jinheung di waktu pemerintahannya, kurun ke-6 Masihi dalam lagu “The Lion’s Talent” yang berkemungkinan merujuk kepada tarian singa. Ada 2 tarian singa tradisional yang masih terpelihara sehingga kini, iaitu saja-noreum, dipersembahkan dalam bentuk penghalauan hantu dan sajach’um, dipersembahkan dalam bentuk hiburan.

Tarian singa dipraktikkan dalam upacara menghalau hantu bermula dalam tahun baru di zaman dinasti Goryeo. Tarian singa Korea yang terkenal adalah Bukcheong sajanoreum atau tarian singa Bukcheong. Penari membawa topeng kepala yang mana muka singa dilukis dan memakai kostum bulu perang bersama penari lain. Penari diiringi lagu yang dimainkan dari dram kembar, dram berbentuk jam pasir, gong dan seruling bamboo. Tarian itu berlangsung setiap malam ke-15 di tahun baru, di mana para penari menjenguk rumah ke rumah di kawasan Bukcheong bagi memberi tuah dan menghalau semangat jahat untuk kesejahteraan di tahun baru. Dipercayai jika kanak-kanak duduk di belakang ‘singa’ ketika persembahan berlangsung, dia dikurniakan kesihatan baik dan umur yang panjang.

Tarian Singa Tibet

Di kawasan Himalaya dan Tibet, masyarakat sana mempunyai Tarian Singa Salji. Tarian ini berasal dari kalangan orang Tibet juga yang melakukan diaspora dari utara India dan Nepal serta Uttar Pradesh dan Ladakh.

Tarian Singa Salji adalah tarian popular dalam kalangan masyarakat Tibet dan dipersembahkan semasa festival tarian dan sambutan tahun baru. ‘Singa salji’ yang berkostum bulu putih mewakili pergunungan salji dan glasier yang wujud di Tibet. Ia melambangkan tuah selain perlambangan lain seperti kuasa, keberanian dan kegembiraan. Sejarah bagaimana tarian singa wujud di Tibet adalah panjang tetapi sesetengah versi sejarah mengatakan tarian ini dipengaruhi oleh tarian singa China yang dibawa oleh masyarakat dari sempadan Sino-Tibetan. Tarian singa salji boleh dipersembahkan dalam bentuk hiburan atau untuk tujuan keagamaan oleh para sami.

Tarian Singa Indonesia

Indonesia mengenali tarian singa sebagai Barongsai, tarian yang biasa kaum Cina Indonesia persembahkan sempena Imlek (tahun baru Cina). Kemudian orang Indonesia mencipta tarian singa yang sarat dengan budaya mereka. Tarian singa yang tiada hubungkait dengan budaya China pernah dipersembahkan di Bali dan Jawa.

Di Bali, tarian singa mereka digelar Barong. Mengikut kepercayaan orang Bali beragama Hindu, Barong adalah raja kepada semangat baik dan musuh kepada syaitan iaitu Ratu Rangda. Di Jawa, Reog Ponorogo nama tarian singanya.

Reog Ponorogo dipersembahkan semasa perayaan Aidilfitri atau festival hari kebangsaan. Penari perseorangan bernama warok membawa topeng singa dengan berat 30 – 40 kg menggunakan giginya. Warok mesti seorang yang gagah membawa topeng dan mengangkat seorang remaja di atas kepalanya sehingga berat ditanggung sebanyak 100 kg. Dengan topeng singa sepanjang 2.5 meter, berkulit harimau atau harimau bintang, dan dihiasi dengan bulu burung merak menjadikan topeng itu diiktiraf sebagai topeng paling besar di dunia.

RUJUKAN:


Kisah Umat Islam Dikhianati Di Bumi Sepanyol

Terbaca laporan Malaysiakini berkenaan kenyataan Presiden PAS bahawa haram menyerah kuasa (kepala negara) kepada bukan Islam [1]. Dan berita ini kemudiannya dijadikan modal menuduh TGHH sebagai rasis

Saya tidak mahu membicarakan soal hukum. Kita ada ramai mufti untuk perkara itu. Tetapi saya nak bercerita satu kisah tentang Perang Granada. Kisah ini saya ambil daripada sejarawan Amerika, Dr Pamela D. Toler.

Pada tahun 1482, berlaku satu perang antara Kerajaan Islam Sepanyol dan Ratu Isabella yang mengetuai pasukan tentera Perancis, England dan Ireland. Perang 10 tahun ini berakhir selepas Granada yang menjadi tanah terakhir umat Islam di Eropah dikepung selama 9 bulan.

Bagi menyelamatkan umat Islam di Granada, Sultan Abu Abdullah Muhammad XII membuat satu perjanjian bersama Ratu Isabella dan Raja Ferdinand. Granada akan diserahkan kepada kerajaan Katolik Sepanyol, tetapi umat Islam yang masih tinggal di sana akan dibenarkan untuk terus bebas mengamalkan agama mereka

Perjanjian ini ditandatangani dan dinamakan “Capitulation of Granada”.

Tetapi menurut Dr Pamela, tidak seperti pemerintah Muslim yang meraikan hak beribadat non muslim sebelum ini, kedua dua Isabella dan Ferdinand tidak menghormati perjanjian yang mereka berdua sendiri tandatangani. Malahan mereka berusaha memurtadkan umat Islam dalam tempoh 10 tahun pertama selepas penaklukan Granada. Tindakan ini menyebabkan umat Islam memberontak.

Apabila gerakan pemberontak ditumpaskan, Isabella memberi dua pilihan kepada umat Islam. Murtad atau keluar sehelai sepinggang. Majoriti memilih untuk menyelamatkan akidah walaupun kehilangan harta benda. Sebahagian lagi memilih untuk dibaptiskan dan kekal di Sepanyol.

Muslim yang murtad ini kemudiannya dikenali sebagai Moriscos atau Little Moors. Tetapi walaupun sudah murtad, kelompok ini masih dilayan seperti kelas ke dua. Bermula tahun 1530, kerajaan Sepanyol telah menangkap ribuan Moriscos dan menyita harta benda mereka. Mereka terdedah kepada penderaan awam, seksaan, sebatan dan hukuman bunuh

Pada 1609, Philip II yang memerintah Sepanyol ketika itu mengarahkan agar semua Moriscos ini dihalau keluar daripada seluruh tanah Andalusia. Sekurang-kurangnya 300 ribu Moriscos menjadi pelarian dalam tempoh 5 tahun.

Bagi pelarian yang memilih untuk meminta perlindungan di Empayar Islam, mereka dipaksa meninggalkan zuriat mereka yang berusia kurang 7 tahun supaya kanak-kanak ini dapat dibesarkan di Sepanyol sebagai Kristian dan seterusnya ‘diselamatkan’ [2]

Ini adalah tulisan sejarawan Barat tentang isu kemanusiaan Granada selepas nasib umat Islam diserahkan secara mutlak kepada pemerintah bukan Islam. Saya tidak menambah apa-apa.

Kerana jika saya mengambil kisah ini daripada sumber sejarawan Islam, maka setiap dari kita akan mempersoalkan tahap iman dirinya sendiri.Abdul Rahim Hilmi ZakariyaBukit Tunggal Kuala Terengganu

Rujukan:

[1] https://www.malaysiakini.com/news/494780

[2] The History Of All Of Us Mankind, Dr Pamela D. Toler, Running Press Book Publishers, 2012, ms 201 – 204


8 Fakta Mengenai Orang Kidal

Sejak tahun 1976, orang-orang kidal di seluruh dunia meraikan Hari Kidal Sedunia pada tanggal 13 Ogos. Walaupun faktor-faktor yang membuatkan seseorang itu menjadi kidal masih lagi sebuah misteri saintifik, para saintis neuro bekerja keras untuk cuba memahami fenomena yang menarik perhatian ini.Berikut adalah beberapa penemuan saintifik terkini tentang orang-orang kidal yang mungkin anda belum tahu.1. TERDAPAT KIRA-KIRA 708 JUTA ORANG KIDAL DI DUNIADalam percantuman 200 buah kajian statistik berkenaan orang-orang kidal yang melibatkan sampel keseluruhan daripada lebih 2.3 juta individu baru-baru ini, kita mendapati bahawa peratusan orang kidal adalah sekitar 9.2 peratus dari jumlah populasi dunia (Papadatou-Pastpou, et al., 2019). Memandangkan terdapat kira-kira 7.7 billion manusia di muka bumi ini, maka dianggarkan bahawa dalam kalangan angka itu, terdapat sekitar 708 400 000 orang kidal.2. LELAKI LEBIH CENDERUNG UNTUK MENJADI KIDAL BERBANDING WANITASebuah analisis terhadap 144 buah kajian berkenaan orang kidal (sampel keseluruhan daripada 1,787,629 individu) menunjukkan peningkatan 2 peratus bagi orang kidal dalam kalangan lelaki berbanding wanita. (Papadatou-Pastou et al., 2008). Punca di sebalik keadaan ini masih lagi tidak dapat difahami dengan jelas. Akan tetapi, diandaikan bahawa faktor hormon atau masyarakat berkemungkinan memainkan peranan dalam hal ini.3. KUCING DAN ANJING JUGA BOLEH MENJADI KIDALAdakah anda tahu bahawa manusia bukanlah satu-satunya spesis makhluk yang kidal? Dalam meta-analisis terkini (sebuah himpunan statistik dari pelbagai kajian saintifik) terhadap penggunaan tapak kaki kucing dan anjing menunjukkan bahawa kira-kira 36% hingga 46% kucing adalah kidal (Ocklenburg et al., 2019). Bagi anjing pula, sekitar 31-53% adalah kidal.Ini menunjukkan bahawa perkembangan penggunaan tangan kiri bukanlah sesuatu yang hanya biasa bagi manusia sahaja, akan tetapi ia juga boleh dilihat berlaku pada spesis lain. Walau bagaimanapun, peratusan yang rendah bagi jumlah manusia kidal (hanya sekitar 10%) kelihatannya hanya berlaku bagi kita manusia, memandangkan kadar ini cenderung tinggi bagi makhluk bukan manusia (haiwan).4. ORANG KIDAL SERING MENANG DALAM SUKAN KERANA TINDAKAN MEREKA BERSIFAT LEBIH MENGEJUTKAN PIHAK LAWANTahukah anda bahawa orang-orang yang kidal ini selalunya lebih berjaya dalam sukan berbanding orang-orang yang cenderung tangan kanan? Hal ini berlaku terutamanya bagi sukan bola interaktif dan sukan tarung interaktif. Misalnya, kajian Basque pada tahun 2019 meneliti kesan kidal kepada persembahan para pemain polo air bertaraf dunia (Barrenetxea-Garcia et al., 2019). Hasilnya? Para pemain lelaki kidal melakukan lebih banyak pukulan secara keseluruhhan, lebih banyak pukulan per minit dan yang paling penting, menjaringkan lebih banyak gol berbanding pemain cenderung-bertangan kanan.Diandaikan bahawa keadaan ini disebabkan oleh pihak lawan yang menjangkakan lontaran atau pukulan daripada tangan kanan, lalu terkejut apabila seseorang menggunakan tangan kiri. Kesan serupa juga didapati di dalam sukan tinju dan lawan pedang.5. GEN MEMAINKAN PERANAN BAGI ORANG KIDAL Pada tahun 2019, para saintis dari Institut Psikolinguistik Max Planck di Nijmegen, Belanda menjalankan kajian terbesar mengenai genetik-genetik orang kidal setakat ini (de Kovel & Francks, 2019). Mereka mendapati bahawa sebilangan kecil gen memainkan peranan dalam perkembangan orang-orang kidal, antaranya MAP2 (microtubule-associated protein 2), iaitu gen yang penting untuk perkembangan sel-sel saraf di dalam otak.6. FAKTOR-FAKTOR KEHIDUPAN AWAL YANG BERBEZA MEMPENGARUHI ORANG KIDALTetapi, gen bukanlah perkara yang meliputi keseluruhan hasil kajian berkenaan orang kidal. Sebuah lagi kajian dari Belanda pada tahun 2019 menunjukkan bahawa faktor awal kehidupan yang berbeza-beza juga mempengaruhi sama ada kita menjadi orang yang cenderung bertangan kanan ataupun kidal (de Kovel et al,. 2019). Faktor-faktor ini termasuklah tahun dan lokasi kelahiran, di mana hal ini memungkinkan bahawa pengaruh kebudayaan juga boleh memberikan kesan (misalnya, masyarakat mengubah sikap  mereka terhadap golongan kidal).Tambahan lagi, orang kidal dipengaruhi oleh beberapa faktor lain seperti berat semasa lahir, lahir sebagai kembar atau lebih, musim kelahiran, penyusuan dan jantina.7. PADA USIA 3 TAHUN, KECENDERUNGAN PENGGUNAAN TANGAN MULA DITENTUKAN DALAM KEBANYAKAN KANAK-KANAK – BUKAN SEMUASebuah kajian terkini yang berformat Home Handedness Questionnaire (HHQ) dalam kalangan kanak-kanak pra sekolah (umur 3 tahun) mendapati bahawa kebanyakan kanak-kanak cenderung menggunakan tangan kanan (Nelson et al., 2019). Namun, sekitar 25% kanak-kanak menunjukkan perbezaan penggunaan tangan untuk kerja-kerja yang melibatkan satu atau kedua-dua tangan. Hal ini mengisyaratkan bahawa dalam kalangan kanak-kanak berusia 3 tahun ini, pola penggunaan tangan mungkin masih mengalami perkembangan.8. ADA JUGA SIFAT KIDAL KAKIMenggunakan tangan bukanlah satu-satunya bentuk asimetri motor yang ditunjukkan oleh manusia. Terdapat juga penggunaan kaki, iaitu kecenderungan untuk menggunakan kaki kiri atau kaki kanan untuk menendang bola atau mencapai sesuatu menggunakan jari kaki. Keadaan ini terlebih utama berlaku pada pemain bola sepak (Delang et al., 2019).Kecenderungan penggunaan kaki dan tangan sering berkait dalam kebanyakan manusia. Namun, tidak semua kidal tangan itu kidal juga kakinya. SUMBER:Sebastian Ocklenburg. (11 Ogos 2019). The New Neuroscience of Left-Handedness. Psychology Today.https://www.psychologytoday.com/us/blog/the-asymmetric-brain/201908/the-new-neuroscience-left-handedness


Jayavarman II: Pengasas Empayar Khmer

Jayavarman II merupakan pengasas Empayar Khmer, sebuah empayar yang memerintah kebanyakan wilayah Asia Tenggara pada kurun ke-9 hingga kurun ke-15 Masehi. Empayar Khmer terlebih dahulu didahului oleh Kerajaan Chenla, justeru hari-hari awal Jayavarman ditandai oleh perseteruan di antara penguasa-penguasa tempatan yang berterusan.

Berikutan kejayaannya menundukkan penguasa-penguasa ini, Jayavarman berhasil menyatukan kerajaan Chenla. Malahan, perluasan sempadan empayar juga dilaksanakan oleh beliau justeru menjadikan Empayar Khmer sebagai sebuah kuasa yang dominan di tanah besar Asia Tenggara. Lebih daripada kesemua ini, Jayavarman menggelarkan dirinya sendiri sebagai ‘deva-raja’ yang bermaksud Dewa Raja sekaligus menjadikan kultus pemerintah sebagai kepercayaan rasmi negara.

PRASASTI TENTANG SEJARAH HIDUP JAYAVARMAN II

Tidak banyak maklumat yang kita ketahui tentang sejarah hidup Jayavarman. Maklumat-maklumat yang kita miliki datang daripada prasasti-prasasti yang kebanyakannya dihasilkan beberapa kurun selepas kemangkatan Jayavarman. Sebahagian daripadanya pula ada yang saling bercanggah.

Misalnya, prasasti Sdok Kak Thom yang ditulis pada tahun  1051 Masehi dianggap sebagai ‘biografi piawai’ Jayavarman. Akan tetapi, peristiwa-peristiwa sejarah berkaitan Jayavarman yang diceritakan dalam prasasti ini tidak dapat ditemukan dalam prasasti-prasasti lain. Selain itu, terdapat juga dua buah prasasti dari lewat kurun ke-8M yang memberikan maklumat tambahan tentang hari-hari awal Jayavarman sebelum beliau menubuhkan Empayar Khmer.

Menurut prasasti Sdok Kak Thom, Jayavarman berasal dari sebuah tempat yang bernama ‘Java’ (Jawa). Memandangkan beliau dipercayai berketurunan Khmer, keberadaannya di Java seperti yang didakwa oleh prasasti Sdok Kak Thom diperkirakan sama ada sebagai tawanan ataupun buangan. Lokasi Java masih menjadi bahan perdebatan. Secara umum, ia dianggap merujuk kepada pulau Jawa di Indonesia.

LOKASI JAVA

Walau bagaimanapun, penafsiran sebegini membangkitan beberapa persoalan. Misalnya, tidak wujud sebarang kisah penaklukan Indonesia/Jawa di Kemboja pada kurun ke-8M dalam catatan sejarah Indonesia/Jawa.

Justeru, terdapat sejarahwan yang berpendapat bahawa sebutan tentang ‘Java’ dalam prasasti Sdok Kak Thom ini berkemungkinan adalah legenda yang direka pada kurun ke-10 dan kurun ke-11M, zaman yang memperlihatkan kebangkitan pusat perdagangan baru yang penting di Jawa Timur.

Prasasti Sdok Kak Thom kemudiannya mendakwa bahawa Jayavarman kembali ke Kemboja, mungkin sebagai orang bawahan Jawa. Jayavarman dikatakan mula mengumpulkan sokongan dari wilayah tengah Kemboja sebelum bergerak ke kawasan yang kini dikenali sebagai Roluos, berjarak kira-kira 20km (12.42 batu) arah barat daya dari Angkor moden dan menubuhkan ibu kotanya di sana.

PENGISYTIHARAN SEBAGAI DEWA-RAJA

Walaupun sumber ini tidak merekodkan tarikh kepulangan Jayavarman (ke Kemboja), terdapat sumber lain yang memperkirakan bahawa ia berlaku pada tahun 790M. Apapun, menurut naratif ini, Jayavarman bukanlah orang bawahan yang tunduk patuh pada Jawa. Pada tahun 802M (atau lebih lewat daripada itu), beliau membelakangkan pemerintah atasannya, mengisytiharkan kemerdekaan dan menabalkan diri sebagai deva-raja.

Naratif ini dipersetujui oleh kebanyakan sejarahwan, yang berpendapat bahawa Jayavarman bukanlah penguasa bawahan yang dihantar dari tanah yang jauh (Jawa), sebaliknya adalah seorang pemerintah tempatan yang hidup di Kemboja sebelum menubuhkan empayarnya sendiri.

Dua prasasti yang bertarikh lewat kurun ke-8M memberikan naratif yang berbeza. Nama ‘Jayavarman’ boleh ditemukan pada prasasti-prasasti ini. Sejarahwan berpendapat bahawa Jayavarman yang dimaksudkan dalan kedua-dua prasasti ini adalah individu yang sama yang menubuhkan Empayar Khmer. Menurut kedua-dua sumber ini, Jayavarman memulakan kempen ketenteraannya di wilayah tengara Kemboja, sebelum berpindah ke Kratie dan kemudian mendirikan ibu kotanya di Roluos.

Menurut sumber tradisi, Jayavarman mengisytiharkan dirinya sebagai deva-raja di Phnom Kulen pada tahun 802M. Pengisytiharan ini melibatkan sebuah upacara keagamaan yang diambil dari Hinduisme. Dengan menggelarkan dirinya sebagai deva-raja, Jayavarman menegaskan kedudukannya sebagai pemikul mandat dewa dan berautoriti mutlak ke atas rakyat dan seluruh wilayah kekuasaannya.

Malahan, dipercayai bahawa istilah deva-raja hanya disebutkan di dalam prasasti Sdok Kak Thom dan orang yang menulis prasasti berkenaan hanyalah orang-orang yang terlibat dalam upacara keramat tersebut. Justeru, terdapat kemungkinan bahawa mereka berlebih-lebihan dalam menyifatkan kepentingan pengisytiahran gelaran itu.

Sebutan Khmer yang lebih tepat bagi gelaran ini adalah ‘kamrateng jagat ta raja’ yang boleh diterjemahkan sebagai ‘raja segala raja’ atau ‘raja kepada dunia raja’. Upacara pengisytiharan itu juga boleh dikatakan tidak menyeru dewa dari Hinduisme, sebaliknya dewa-dewa dari pantheon Khmer sendiri.

Jayavarman dipercayai mangkat sekitar tahun 835M, dan kedudukannya diambil-alih oleh putera beliau yang bernama Jayavarman III.

TERJEMAHAN:

Wu Mingren. (30 April 2016). Jayavarman II: Self-Proclaimed God-King of the Khmer Empire. Ancient Origins. https://www.ancient-origins.net/history-famous-people/jayavarman-ii-self-proclaimed-god-king-khmer-empire-005803


Surat-Surat Cinta Daripada Askar Perang Dunia Kedua

Demikian hari Amerika Syarikat mengebom Qasem Soleimani sampai Iran naik marah. Timbul ura-ura pasal Perang Dunia Ketiga. Ada seorang sahabat saya bukan main lagi: “Alhamdulillah. Baguslah. Aku dah lama bersedia nak berjuang.” Pejam celik, dunia melutut pada COVID-19. Hamba Allah ini diberhentikan kerja dan bukan main marah pada Muhyiddin Yassin kerana katanya sibuk berpolitik pada ketika harga barang melambung.

Senang cakap, semua persediaan beliau masuk parit walau lama mana sekalipun dirancangnya. Namun itulah hakikat kalau berperang. Cuma peperangan zaman sekarang adalah dengan cara elak penyakit berjangkit. Perang zaman dulu pula caranya elak peluru. Tempiasnya sama – ekonomi hancur, politik tidak stabil dan rakyat sengsara.

Kalau kaji Perang Dunia Kedua guna teori geopolitik, memang faham sangatlah. Beberapa penguasa bersifat rakus dan tamak haloba bertanding dalam percaturan. Jerman kalah. Tetapi kalau amati dari segi peribadi, boleh nampak habis segala dosa. Banyak keluarga terburai semasa Perang Dunia Kedua. Ibu bapa hilang anak. Anak menjadi yatim piatu. Perempuan perlu menggugurkan janin kerana didatangi lelaki lain.

Dan anggota tentera pula berkomunikasi dengan kekasih halal atau kekasih gelap melalui surat.

Curahan Hati Para Pejuang

Surat-surat cinta zaman Perang Dunia Kedua mempunyai nilai tersendiri. Kerana kata-kata yang ditulis menjadi “saksi peribadi” bukan untuk sejarawan semata-mata. Pakar-pakar psikologi turut menggunakan surat cinta untuk mengamati impak peperangan. Ramai anggota perang tercedera teruk kerana perang ini. Ramai… tetapi bukan semua, seperti Reg Roome yang dihantar untuk berjuang di Timur Tengah.

Surat-surat cinta Roome kepada kekasihnya Helen Jones nampak lebih berbunga-bunga untuk dibandingkan dengan Raymond Brim misalnya (Fraser, n.d.).

Brim berjuang menentang pihak Jerman di beberapa negara Eropah. Beliau tidak banyak menulis kerana sentiasa berada di udara. Sejarawan mendapati isterinya Patricia yang kirim surat untuk dibacanya. Patricia siap selit gambar peribadi lagi. Bukan gambar telanjanglah. Ini surat cinta. Bukan langganan OnlyFans. Gambar ala-ala manja yang Patricia sendiri cakap “posing pelik” (Brockell, 2021). Gambar orang posing macam Patricia zaman sekarang bersepah di Facebook dan Instagram. Kalau posing untuk suami atau teman lelaki tidak mengapa, ini harap muka saja lawa tetapi tidak laku.

Boleh tengok gambar peribadi Patricia di sini: https://www.washingtonpost.com/history/2021/02/14/war-love-letters-valentines-day/

Selain Roome dan Brim, ada beberapa surat cinta yang wajar dibincangkan. Semasa mengubah suai Hotel Scarborough, pekerja terjumpa satu kotak surat-surat cinta di bahagian lantai. Tersembunyilah senang kata.

Curahan hati ini penuh dengan puisi, dikongsi antara 1941 hingga 1944 pada ketika Hotel Scarborough dipegang kerajaan British untuk menempatkan anggota tentera (BBC, 2021).

Mengulas Sisi Psikologi

Surat cinta Scarborough kelihatan lebih berpuisi atas sebab anggota tersebut masih belum turut berperang. Mereka ditempatkan di Hotel Scarborough selepas berlatih sahaja. Mereka bukan antara anggota yang berlindung daripada serangan udara Jerman. Tetapi surat-surat cinta Brim dan Roome memang nampak kesan-kesannya. Roome memberitahu mudah: “Remember that I love you”. Lenggok bahasanya ditulis secara terus tanpa manis-manisan yang kadangkala berbelit macam usus.

Surat Roome diulas pakar psikologi sebagai “bukti patriotisme dan ketakutan”. Maksud ketakutan pula bukanlah bacul. Tetapi Roome mahu selesai berperang dan pulang ke pangkuan isterinya. Dan sekadar maklumat, Roome selamat dan dapat pulang ke pangkuan isterinya.

Bukan semua orang boleh faham pasal benda ini. Sebab itulah ada orang macam sahabat saya sembang meleleh cakap sudah bersedia bagai. Baru kena pandemik sudah koyak. Alah, maklumlah orang single. Darah menggelegak sebab tiada siapa sudi menenangkan. Sebab itu kita kena sedar diri sambil tengok cermin – kadang kenapa muka lawa tetapi masih kena tinggal?

RUJUKAN:

BBC. (2021, Mac 11). Wartime love letters discovered under Scarborough hotel floorboards.

Brockell, G. (2021, Februari 14). ‘Dearest sweetheart’: The passion and poignancy of wartime love letters. The Washington Post.

Fraser, L. (n.d.). ‘Remember that I love you’: A soldier’s letters to his sweetheart. CBC.


Peperangan Biologi

Peperangan biologi ditakrifkan sebagai “penggunaan racun biologi atau agen berjangkit dengan niat untuk membunuh atau bertindak sebagai tindakan perang.” Peperangan kuman bukan satu konsep moden, dan percubaan telah diamalkan sejak zaman dahulu.

Pada abad ke-6 sebelum masihi, salah satu tamadun tertua yang diketahui manusia, Asyur, menggunakan bentuk peperangan biologi primitif dengan meracuni telaga-telaga musuh dengan ergot, kulat parasit yang menyebabkan gangguan akal, sawan, dan gangren pada mangsa-mangsanya.

Salah satu contoh peperangan kuman bersejarah ialah penggunaan wabak oleh pahlawan Mongol dari Golden Horde. Semasa pengepungan kota Kaffa di Crimea, banyak tentera Mongol telah dijangkiti dengan Black Death. Bukan jenis yang melepaskan peluang, orang Mongol menggunakan kembali mayat rakan-rakan mereka yang dijangkiti dan melemparkannya ke tembok kota dalam usaha untuk menjangkiti penduduk di dalamnya.

Tindakan ini juga mungkin menyumbang kepada penyebaran wabak Black Death ke Eropah. Satu lagi contoh kurang terkenal ialah penggunaan cacar oleh Tentera British terhadap Orang Asli Amerika semasa Pengepungan Fort Pitt pada tahun 1763.

Perang Perancis dan Indian American

Untuk memahami peristiwa Fort Pitt, kita perlu kembali hampir satu abad dan melintasi Lautan Atlantik ke Eropah. Perang Anglo-Perancis telah dilancarkan secara serentak di Eropah sejak pencerobohan Perancis Normandy pada tahun 1202, tetapi Perancis dan Great Britain telah mengambil bahagian dalam beberapa peperangan di Eropah yang diperluaskan ke Amerika Utara hampir berterusan sejak lewat 1600-an. Yang paling besar dari perang ini adalah Perang Tujuh Tahun; sebuah konflik global yang berjuang antara dua gabungan besar, yang dipimpin oleh Kerajaan Great Britain dan yang lain oleh Kerajaan Perancis, antara 1756 dan 1763.

Semasa perang ini, Perancis akhirnya kehilangan New France di Amerika Utara ke Great Britain. The American Theatre ini dirujuk sebagai Perang Perancis dan Indian, dan ia melibatkan bukan sahaja British dan Perancis tetapi juga penduduk asli Amerika. Pada tahun 1758, penjajah-penjajah British menandatangani perjanjian dengan ketua-ketua 13 negara Amerika Asli di Easton, Pennsylvania.

Sebagai sebahagian daripada perjanjian ini, Orang Asli Amerika berjanji tidak akan bertarung di sisi Perancis sebagai balasan tanah dan jaminan bahawa British tidak akan menubuhkan penempatan penjajah barat di Pergunungan Allegheny selepas tamat perang. Perang Perancis dan Indian berakhir pada 1760 ketika Jeneral British Jeffrey Amherst menawan Montreal, penyelesaian penting Perancis yang terakhir.

Walau bagaimanapun, British tidak sepenuhnya menghormati semangat perjanjian itu dan terus menduduki kubu-kubu di wilayah Ohio County dan Great Lakes dan merawat orang asli Amerika seolah-olah mereka adalah orang yang ditawan.

Perang Pontiac

Kegagalan Amherst untuk menghormati perjanjian itu sangat menyinggung kaum asli Amerika. Ketua perang Odawa dengan nama Pontiac menubuhkan sebuah badan pada 27 April 1763, di mana ia mendesak orang ramai menentang British. Di majlis itu, Pontiac berjaya mengumpul sokongan 300 pengikut untuk cubaan menawan Fort Detroit, yang terletak 10 batu ke utara.

Perang meletus dan berkembang pesat di seluruh rantau ini, dan hampir seribu lagi pahlawan dari separuh  puak yang berlainan menyertai bahagian Pontiac. Lapan kubu British dengan cepat ditawan, dan yang lain termasuk Fort Detroit dan Fort Pitt berjaya dikepung.

Cacar di Fort Pitt

Berikutan menyerebaknya perang Pontiac, mangsa-mangsa yang selamat dari serangan di pos-pos lain di sekitar wilayah ini melarikan diri ke Fort Pitt, lokasi strategik yang penting dalam kawalan British Lembah Ohio dan Pennsylvania. Kemasukan orang ini bermakna bahawa hampir 550 orang berlindung, termasuk lebih dari 200 wanita dan kanak-kanak.

Mungkin disebabkan keadaan yang sempit dan penuh sesak ini orang mula jatuh sakit dengan cacar. Cacar adalah penyakit yang mengerikan dan sangat menular yang pada mulanya menyebabkan demam, muntah-muntah, sakit kepala, dan sakit perut dan belakang yang teruk. Gejala-gejala ini merosot selepas beberapa hari, dan kemudian beberapa hari kemudian muncul ruam.

Ruam cacar bermula pada muka dan tangan dan kemudian menyebar dengan cepat untuk menutupi badan. Dalam masa dua hari penampilan, ruam berubah menjadi jangkitan tisu pada badan yang dipenuhi dengan bendalir dan nanah. Jangkitan tisu ini kemudian memecah, meninggalkan bekas luka.

Keseluruhan ini, proses yang mengerikan, mengambil masa sebulan atau lebih, dan orang yang dijangkiti itu menular sehingga kuping-kuping itu telah jatuh. Bentuk utama penyakit ini mempunyai kadar kematian 30-35% dan mempunyai beberapa komplikasi serius termasuk parut, buta, dan kecacatan anggota badan.

Pengepungan Fort Pitt Bermula

Pada 22 Jun, 1763 Pontiac dan pahlawannya menyerang Fort Pitt. Walau bagaimanapun, The Fort terlalu kuat untuk ditakluk dan pengepungan bermula. Keadaan menjadi semakin suram di dalam Fort, kesan pengepungan, digabungkan dengan keadaan penuh sesak, dan wabak cacar yang membuat kehidupan sangat sengsara bagi mereka yang terperangkap di dalamnya.

Semasa perjumpaan antara dua kumpulan yang berperang yang diadakan di Fort Pitt pada 24 Jun 1763, Ecuyer, memberikan dua selimut kepada pihak diplomat Amerika Asli dan sapu tangan yang telah terdedah kepada cacar. Pada 1 Ogos 1763 sebahagian besar penduduk asli Amerika meninggalkan pengepungan untuk memintas 500 tentera British yang berarak untuk membantu Fort di bawah komando Bouquet.

Kedua-dua pihak bertemu di Battle of Bushy Run, di mana walaupun British menderita kerugian besar, mereka mengalahkan orang asli Amerika. Mereka kemudian berjaya melepaskan tentera yang terkepung di Fort Pitt dan mengakhiri pengepungan pada 20 Ogos 1763.

Cacar di Lembah Ohio

Terdapat perselisihan di antara ahli sejarah tentang berapa banyak kegagalan percubaan untuk menyebarkan cacar di Fort Pitt yang sebenarnya, dan ada laporan saksi bahawa penyakit cacar dan penyakit lain telah melanda penduduk ahli Ohio sejak tahun 1759. Ahli sejarah Francis Jennings menyokong teori bahawa ia mempunyai kesan:

“Tidak diragukan lagi berjaya dan berkesan dan menimbulkan kerosakan besar kepada Orang Asli Amerika.”

Lain-lain, walaupun, merasakan bahawa ia membuat sedikit perbezaan kepada keadaan, dan Ahli sejarah Michael McConnell menulis bahawa:

“Ironinya, usaha British untuk menggunakan kuman sebagai senjata mungkin tidak perlu atau sangat berkesan.” McConnell menyatakan bahawa cacar telah memasuki wilayah dengan cara lain dan telah menjangkiti penduduk asli Amerika.

Apa yang tidak dibahaskan adalah betapa buruknya penyakit itu, tanpa mengira percubaan untuk menyebarkannya menggunakan peperangan biologi di Fort Pitt. Dianggarkan bahawa mana-mana di antara 500,000 hingga 1,5 juta orang Amerika Asli meninggal akibat cacar semasa Perang Pontiac dan bertahun-tahun kemudiannya.

Artikel disumbangkan oleh Imran Razak untuk The Patriots.


Taktik Bumi Hangus Mempertahankan Langkawi?

Filem militer terbaru Hollywood, 1917 baru-baru ini telah menempa kemenangan di Golden Globe Awards, di mana filem sejarah ini telah memenangi Best Film Awards dan Best Pictures Awards.

Asasnya, 1917 menceritakan dua orang anggota yang ditugaskan untuk menyampaikan berita kepada pasukan sahabat, tetapi perlu melalui pelbagai rintangan yang terdiri dari jerangkap, pangkalan musuh dan medan P3rang Dunia Pertama, demi nyawa 1600 orang sahabat seperjuangan yang lain.

Tetapi 1917 di dalam dunia sebenar juga satu rekod sejarah, di mana tersimpan memori berkenaan taktik Bumi Hangus (sc0rched e4rth tactic) yang dinamakan Operation Alberich oleh pihak t3ntera Jerman.

Sebelum berundur untuk mengumpul kembali kekuatan ketumbukan, Jerman telah ‘menghanguskan bumi’ dengan cara pokok ditebang, air telaga dir4cun dan jalan kereta api dirosakkan demi menidakkan kemaraan t3ntera British dan Perancis ketika itu.

Kalau dapat ditonton di dalam filem 1917, jelas kelihatan babak jambatan dirobohkan, jalan dihalang dengan pokok yang ditebang, dan paling jelas – kubu ditinggalkan dengan jerangkap samar.

Taktik ini amat popular dalam kalangan t3ntera seluruh dunia, sehinggakan British juga melaksanakannya ketika menyekat penj4rahan dan penj4jahan Jepun di Tanah Melayu dan Borneo ketika itu, di mana telaga minyak dibakar, jambatan dirobohkan dan bermacam cara lagi.

Tetapi jauh sebelum P3rang Dunia Kedua berlaku di Tanah Melayu, taktik ket3nteraan ini telah pun terjadi di Langkawi. Sekitar tahun 1810an, selepas Mahsuri dijatuhkan hukuman bunuh, Siam telah menyerang pulau tersumpah ini.

Ketua pulau pada ketika itu, Datuk Kerma Wijaya bersama anak-anak buahnya berm4ti-m4tian mempertahankan pulau ini, tetapi apakan daya kemaraan Siam tidak dapat dihentikan.

Menyedari pulau akan terserah juga kepada siam penjajah, Datuk Kerma Wijaya mengambil tindakan mengarahkan kesemua simpanan beras yang ada dibakar, agar tiada yang tertinggal untuk Siam jarahkan. Anak buahnya yang taat terus melaksanakan arahan tersebut, dan hasilnya beras-beras yang ada dibakar sehingga hitam dan tidak boleh dimakan lagi.

Sesiapa yang pernah sampai ke Beras Terbakar, Langkawi, pasti dapat melihat dengan mata kepala sendiri, tinggalan beras hitam yang terbakar dipamer di situ. Jelas terbentuk berasnya, tanpa hancur walaupun dibakar hangus dan ditanam dalam tanah bertahun lamanya.

Adakah Datuk Kerma Wijaya dari Langkawi ialah pernah menggunakan taktik Bumi Hangus ini? Siapa tahu?

Nota: Ada juga yang mengatakan beras tersebut bukanlah dibakar, tetapi apabila ditanam di dalam tanah, beras itu terbakar sendiri di dalam tanah.


Kopi Dan Kencing

Kopi dengan rakyat Malaysia tidak dapat dipisahkan. Ia seakan menjadi rakan baik yang sentiasa menemani di kala gembira, sedih atau penat dan tidak pernah mengira tempat dan waktu.

Kopi bukan sahaja hanya digemari oleh golongan emas bahkan meliputi keseluruhan kategori baik yang setahun jagung, muda-mudi ataupun yang sudah berkeluarga. Sesetengah orang telah meletakkan kopi sebagai keutamaan sebelum menjalani kehidupan seharian.

Kopi telah berkembangan secara meluas di seluruh dunia sehingga pelbagai syarikat kopi membuka kedai-kedai ‘port’ lepak untuk rakyat. Aroma kopi yang memukau dan rasanya yang menyengat membuatkan kebanyakkan orang tidak akan menolak pelawaan secawan kopi.

Kopi juga boleh menjadi ejen kepada keluarga untuk meluangkan masa dan boleh menjadi penyebab hubungan dan ukhwah antara manusia menjadi lebih erat. Tidak kurang juga, mereka mengambil kopi untuk kekal fokus dalam melaksanakan tugas yang diamanatkan ataupun untuk berjaga malam menghabiskan pekerjaan mereka.

Buang air kecil atau bahasa yang lebih mudah difahami iaitu kencing merupakan lumrah buat setiap manusia. Bahan ini disingkirkan oleh ginjal setelah beberapa proses dilakukan dan dikeluarkan melalui uretra. Terdapat 3 proses utama dalam penghasilan air kencing iaitu penapisan, penyerapan dan rembesan. Air kencing mengandungi urea dan bahan kumuh yang boleh membahayakan tubuh badan dan perlu disingkirkan.

Apakah perkaitan kopi dan kencing? Suatu terma yang amat berbeza secara lahiriah kerana satu diambil dan satu lagi dibuang. Rasanya pon tidak mempunyai sedikit persamaan bahkan warnanya juga jauh sekali berbeza.

1. Mempengaruhi bau kencing

Apabila seseorang itu meminum kopi dengan kadar yang banyak, kencingnya akan berbau seakan akan bau kopi. Ini kerana pelbagai bahan digunakan untuk menghasilkan kopi tersebut seperti antioksida iaitu ‘polyphenols’. Polyphenols banyak terdapat di dalam kopi yang akan diserap oleh sistem perkumuhan. Polyphenols ini akan diurai dan dikeluarkan melalui urine. Akibatnya, kencing akan menjadi seperti bau kopi.

2. ‘Diuretic Effect’

Kafein yang terkandung di dalam kopi adalah dikelaskan sebagai diuretik. Ini bermakna kafien mampu mempengaruhi kadar pengeluaran air kencing daripada tubuh badan.

Perkara ini kerana kafein mampu meningkatkan tekanan darah di antara kapilari di dalam ginjal. Oleh itu, darah yang ditapis meningkat seterusnya kadar pengeluaran air kencing bertambah.

Semakin banyak kuantiti kopi yang diminum oleh seseorang akan meningkatkan kekerapan dia keluar masuk dari tandas.

3. Warna cecair

Pengambilan kopi secara berlebihan akan mengakibatkan warna cecair yang keluar akan berubah. Warna keruh menunjukkan bahawa badan berada dalam keadaan dehidrasi akibat daripada pengambilan kafein di dalam kopi. Kafein tersebut juga menyebabkan air kencing menjadi lebih pekat dengan kehadiran urea dan bahan lain.

Kesimpulan

Kopi dan kencing sememangnya jauh berbeza. Tetapi disini penulis ingin menunjukkan bahawa kopi mampu mempengaruhi air kencing pada badan manusia. Tidak dinafikan, kopi banyak mendatangkan faedah kepada manusia tetapi jika diambil secara berlebihan, ia akan menjadi duri dalam daging kepada peminum. Mencegah lebih baik daripada mengubati!

RUJUKAN:

Coffee, caffeine & hydration in the general population. https://www.coffeeandhealth.org/topic-overview/coffee-caffeine-hydration-in-the-general-population/

The Effects of Caffeine on Urine. https://www.livestrong.com/article/268324-the-effects-of-caffeine-on-urine/

Why does my urine smell like coffee?. https://www.medicalnewstoday.com/articles/321494.php

Artikel disumbangkan oleh H. Faizi untuk The Patriots.